ތިޔަ ލޯތްބަށް އެދެމޭ – 1 | Esfiya - Dhivehi Vaahaka Site\nމުޅި މާހައުލު ވަށައިގެން ވަނީ ހަމަހިމޭން ކަމެވެ. ކަޅު އަނދިރިކަން ވެރިވެފައިވާ އެ މަގުމަތީގައި ފުރާވަރުގެ އަންހެން ކުއްޖަކު ފިޔަވައި އެހެން އިންސާނެއް ފެންނާކަށް ނެތެވެ. އެ އަންހެން ކުއްޖާ އުޑާއި ދިމާއަށް ބަލަހައްޓައިގެން އިނީ ކަމަކާ ވިސްނާފަދަ ގޮތަކަށެވެ. މޫނުމަތިން ފެންނަމުން ދިޔައީ ހިތްހަމަ ޖެހުމުގެ ކުލަވަރެވެ. ބިންމަތިން ތެދުވެފައި އެ އަންހެން ކުއްޖާ ދުއްވައިގަތީ ހަނި ގޯޅިއަކާ ދިމާއަށެވެ.\n” މިހާ ދަންވަރު ކޮންތާކު އުޅެފަ ތިއައީ!!؟؟ ” އެ އަންހެން ކުއްޖާ އައިސް ގެއަށް ވަދުމުން އަންހެން މީހެއް އަހާލިއެވެ.” ބޭރުންނު.. އެ ނޫން ކޮންތާކުން؟؟ ” އެ ކުއްޖާ ހަމަ ޖެހިލާފައި ބުންޏެވެ.” އިލްޔާ އަކަށް އަޑެއް ނީވޭތަ ބޭރަށް ނުދާށޭ ބުނާ އަޑެއް.. ދަންވަރަކަސް ހެޔޮ ދޯ.. ދޭ އޮށޯންނަން.. ” ސަނާ އިލްޔާއާއި ދިމާއަށް އަމުރު ކޮށްލިއެވެ.” ދެން މަންމަ ވެސް ނުނިދާ އުޅެންޏާ ކީއްކުރަން އަހަރެން ނިދަންވީއެއް.. ” އިލްޔާ ސަނާ އުނގަށް އަރަމުން ބުންޏެވެ.\n” އުމުރުން ސަތާރަ އަހަރު ވިޔަސް އުޅޭއްޗެ ކުޑަ ކުއްޖެއް ގޮތަށް.. މަންމަ ވެސް މިދަނީ ނިދަންށޭ.. ދަރިފުޅު ވެސް ދޭ ނިދަން.. ” ސަނާ އިލްޔާ ނަގަމުން ބުންޏެވެ.” އޮކޭ.. ” އިލްޔާ ދުވެލާފައި ގޮސް ކޮޓަރިއަށް ވަނެވެ. ސަނާ ވެސް ހިނިތުންވެލަމުން ކޮޓަރިއާއި ދިމާއަށް މިސްރާބު ޖެހިއެވެ. އިލްޔާ ކުޑަކުދިންގެ ގޮތްގަނޑު ދޫކޮށްލާނީ ކޮންއިރަކުން ބާއޭ ސަނާ ހިތަށް އަރަމުން ދިޔައެވެ.\nހެނދުނު ހޭލައިގެން އިލްޔާ އެނދުމަތީގައި ރީއްޗަށް އިށީނެވެ. އެ ދުވަހަކީ އުޑުމަތި ކުޑަކޮށް ބަނަ ދުވަހެކެވެ. އިލްޔާ އެެހެން އިނދެފައި ތެދުވެ ފާހާނާ އަށް ގޮސް ފެންވަރާލިއެވެ. އަދި ކުޑަ ބުރުގާއެއް އަޅައިގެން ކޮޓަރިން ނިކުތެވެ. އޭރު ސަނާ އިލްޔާގެ އިންތިޒާރުގައި އިނެވެ.” މިއަދު ނުވާނެ ބޭރަށް ގޮސްގެންނެއް.. ވާރޭ ވެސް ވެހެން އެ އުޅެނީ… ” ސަނާ ކާގެއަށް ވަންނަމުން ބުންޏެވެ.” ވައި… މަޔާން އާ އެއްކޮށް ބޭރަށް ދާން މިއަދު ގަޑިކީ.. ” އިލްޔާ މޫނު ކުނިކޮށްލިއެވެ.\n” ފިރިހެން ކުދިންނާ އެއްކޮށް ބޭރަށް ނުދާށޭ ނުބުނަންތަ؟! ” ސަނާ ހިތްހަމަ ނުޖެހުނެވެ.” މަންމާ އެއީ ބެސްޓް ފްރެންޑްއޭ.. އޭނައާ އެއްކޮށް ދިޔަޔަސް އޯކޭވާނެ.. އަހަރެން އެހެން ފިރިހެން ކުއްޖަކާ އެއްކޮށް މަގުމަތިން ފެނުނުތަ އަޅެ ” އިލްޔާ ޝަކުވާ ކޮށްލިއެވެ. ސަނާ ބޯ ހޫރުވާލިއެވެ.” ޕިސް މަންމަ ދެން ކީކޭ ބުނާނީ.. އެންމެ ރަނގަޅު ދިޔަޔަސް ” ސަނާ އޭނަ އަމިއްލަ ދަރިއަށް އިތުބާރު ކޮށްފައި ހުއްދަދިނެވެ. އިލްޔާ އުފަލުން ސަނާ ގައިގައި ބައްދާލިއެވެ.\nއިލްޔާ ކޮޓަރިއަށްވަދެ އަލަމާރި ހާވަންފެށީ ލާނެ ހެދުމެއް ހޯދަންށެވެ. ވަރަށް ވަރުން ކަޅު ކުަޅުކުލައިގެ ކަކުލާ ހިސާބަށް އަރާ ކުރުތާއަކާއި ކަޅުކުލައިގެ ހަރުވާޅެއް ނެގިއެވެ. އަދި ހަމަ އެ ކުލައިގެ ބުރުގާ އެކެވެ. އެ ހުރިހާ އަންނައުނެއް ރީއްޗައް ބަހައްޓާފައި އިލްޔާ ސައިބޯން ނިކުތެވެ. އޭރު މެންދުރު ވެއްޖެއެވެ. ކުޑަކޮށް ވާރޭ ވެސް ވެހެން ފަށައިފިއެވެ. އިލްޔާ ސައިބޯން އިންދައި މަޔާން ގުޅިއެވެ.” މިއަދު ޕާކަށް ދާނީ.. ލީޝްގެ ކޮއްކޮއެއް ވެސް ދާތީ ” މަޔާން ބުންޏެވެ. އިލްޔާ ބޯ ޖަހާލިއެވެ.\n” ކާކު ގުޅީ؟ ” ސަނާ ކަމުން ސުވާލުކޮށްލިއެެވެ.” ޔާން.. ބުނީ ލީޝާގެ ކޮއްކޮ އެއް ދާތީ ޕާކަށޯ ދާނީ.. އަޅެ އަހަރެން ހާދަ ފޫހި ވާނެއޭ.. ލީޝާއާ އެއްކޮށް އަބަދު މަޔާން އުޅޭނީ.. ” އިލްޔާ މޫނަށް ވައްތަރެއް ޖައްސާލިއެވެ. ސަނާ އަށް ހެވުނެވެ.” ދެން ނުދާން ވީނުން ”\n” ނޯ ވޭ.. އޭނައަށް ކުރާ ރެސްޕެކްޓް އޭނަގެ ލޯބިވެރިއަށް ވެސް ކުރަން ޖެހޭނެ.. އަސްލު ލީޝާ ވަރަށް ސެލްފިޝް… ” އިލްޔާ ދޫ ނެރެލިއެވެ.\n” ސާބަހޭ.. އެމީހަކު އުޅޭނެ ގޮތަކަށް އުޅެން ދޫކުށްލަބަލަ.. ހިލްޔާ ތި ކެވޭތޯ ބަލައިބަަލަ.. “ސަނާ އިލްޔާ ބޮލުގައި ޖަހާލަމުން ހީގަތެވެ. އެހެން ބުނުމުން އިލްޔާ ވެސް ހެމުން ކެއުމާއިގެން ކުރިއަށް ދިޔައެވެ.\nކައިނިމިގެން ފެންވަރާލަންވެގެން އިލްޔާ ކޮޓަރިއަށްވަނެވެ. މޫސުމުގެ ގޮތުން އިލްޔާ ހުރީ ފިނިވެފައެވެ. ރީއްޗަށް ފެންވަރާލައިގެން ނެގި ހެދުންތައް ލައިގެން ލޯގަނޑު ކުރިމަތީގައި އިލްޔާ ހުއްޓުނެވެ. މޭޒު މަތީގައި ހުރި ސެންޓްފުޅިން މުޅި ގަޔަށް ވެސް ޖަހާލިއެވެ.” ހެވޭ ތިހާ ފަރި ނުވިޔަސް… އާދޭ ދާން.. މަ އެކަނި އިލޫ އަށް ބަލަން ޖެހޭނީ” ދޮރު ކުރިމަތީގައި ހުރި މަޔާން އެހެން ބުނެފައި އެއް ލޯ މަރާލިއެވެ. އިލްޔާ ލޯ އަޅާލާފައި ކޮޓަރިން ނިކުތެވެ. އޭރު ލީޝާ ވެސް ލީޝާގެ ކޮއްކޮ ޝަލާ ގޮވައިގެން އިނެވެ.\n” ދަނީ އިނގޭ.. އަންނާނަން ވަރަށް އަވަހަށް… ” އިލްޔާ ސަނާ ކައިރީގައި ބުނެފައި މަޔާންއާއި އެއްކޮށް ހިނގައިގަތެވެ.” ޔާން.. ކޯޗެއް މިއަދު ބޯނީ… ” ލީޝާ މަޔާން ގައިގައި ތަތްވިއެވެ.” ލީޝްއަށް ސާބަސް.. މަ ބުނިންދޯ ގަޔަށް ނާރާށޭ ތިހެން… ” މަޔާން ހިތްހަމަ ނުޖެހުންކަން އަންގާލިއެވެ. ލީޝާ ތުން ދަމާލަމުން ދުރުވެލިއެވެ.” މަ ބޭނުމެއް ނޫނޭ ޔާން އެހެން މީހަކަށް ލިބޭކަށް.. ” ލީޝާ އިލްޔާއާއި ދިމާއަށް ވައްކަޅިން ބަލާލާފައި ބުންޏެވެ. އެތަން ކިތަންމެ ރަނގަޅަކަށް ވެސް އިލްޔާއަށް ފެނުނެވެ. އަދި ކުރިން ހިތުގައި ލީޝާ އާއި މެދު އޮތް ފޫހިކަން އިތުރުވިއެވެ.\nއެ ދެމީހުން އުޅޭ ގޮތަަކަށް އުޅެން ދޫކޮށްލާފައި ޝަލާ ގޮވައިގެން އުޅެން ޖެހުނީ އިލްޔާއަށެވެ.” އިލޫ.. އާދޭ އެކޮޅަށް ދާން.. ” މަޔާން އެހެން ހުރެފައި ގޮވާލިއެވެ.” ޕިސް ކީއްތިކުރީ.. އަހަރުން އެކަނި ދާނީ ” ލީޝާ ބޮޑާ ހޭކިއެވެ. މަޔާން ހިނިތުންވެލާފައި ލީޝާ އަތުގައި ހިފައިގެން ހިނގައިގަތެވެ. އިލްޔާ ނުލާހިކު ހިތުގައި ޖެހުނެވެ. ދަންވަރު ބޭރަށް ދަނީވެސް ހިތްހަމަ ޖައްސާލަންށެވެ. މީހަކު ނެތް ހިތްފަސޭހަ މާހައުލުން އިލްޔާ ހިތްހަމަ ޖެހެއެވެ. އެ ހިޔާލުތަކުން ދުރުވެ ޝަލާ ގޮވައިގެން ހިލްޔާ ކުޅެން ފެށިއެވެ.\nއިރުއޮއްސެން ކައިރިވުމުން ލީޝާ އާއި މަޔާން އިލްޔާމެން ތިބި ދިމާއަށް ދާން ހިނގައިގަތެވެ.” ޔާން މިރޭ ވާހަކަ އެއް ބުނަން ބައްދަލު ވާނެތަ.. ދަންވަރު ގަޑީގަ.. ބީޗުން.. ” ލީޝާ ފޮނިގޮތަކަށް ވާހަކަ ދެއްކިއެވެ. މަޔާން ބޯ ޖަހާލިއެވެ.” ހިނގާ ގެއަށް ދާން.. ” އިލްޔާ އާއި އަރާ ހަމަ ކުރަމުން މަޔާން ބުންޏެވެ. ލީޝާ ޝަލާ އަތުގައި ހިފިއެވެ. މަޔާން އިލްޔާ އާއި ވާހަކަ ދައްކަމުން ހިނގައިގަތެވެ.\n” މަގޭ ޔާން މަށާ ވާހަކަ ދައްކާލެއް ހާދަ މަދޭ މިހާރު.. އެކަމު އެ އިލްޔާ ގަނޑަކާއި އެބަ ވާހަކަ ދައްކާ ކޮންމެ ފަހަރަކު.. ރަނގަޅު ލަނޑެއް ދޭނަން ހުރެބަލަ.. ޔާން ލިބޭނީ ހަމަ އެކަނި މަށަށް..!! ” ލީޝާ ދެބުމަ ގޮއްޖަހާލައިގެން އަމިއްލަ ނަފްސާއި ވާހަކަ ދެއްކިއެވެ.” ކޮން ރުޅި އެއް އައިސް ލީޝް ތިހުރީ.. ” މަޔާން ސުވާލުކޮށްލިއެވެ.” ވިސްނާލީ ކަމަކާ.. ” ލީޝާ ހަމަޖެހިލަމުން ބުންޏެވެ. ގެއާއި ހިސާބަށް އާދެވުމުން ލީޝާ ގެއަށް ލާފައި މަޔާން އާއި އިލްޔާ ގެއަށްދާން ހިނގައިގަތެވެ. މަޔާންގެ ގެ ހުންނަނީ އިލްޔާ މެންގެ ކައިރީގައެވެ. އެކަމާ ވެސް ލީޝާ ހުންނަނީ ރުޅި އައިސްގެން ގޮސް އަނދަ އަނދައެވެ.\nގެއަށް ވަދެފައި އިލްޔާ ދުވެފައި ގޮސް ކޮޓަރިއަށް ވަނެވެ. އޭރު ގޭތެރޭގައި ސަނާ ފެންނާކަށް ނެތެވެ. ކޮޓަރިއަށް ވަދެ ނިދާ ހެދުންލައިގެން އިލްޔާ ނިކުތެވެ. އޭރު މުޅި ގޭތެރޭގައި ވަނީ ނޫޑްލީހުގެ މީރު ވަހެވެ. އިލްޔާ ކާހިތުން ބަދިގެއާއި ދިމާއަށް ދިޔައެވެ.” ކިތަންމެ ކާ ހިތުން ހުއްޓަސް މިރޭ ބޭރަށް ނުދާ މަތިން މި ލިބޭނީ.. ” ސަނާ ދެ ތައްޓަށް ނޫޑްލްސް އަޅަމުން ބުންޏެވެ.” ދެން މަންމާ.. ” އިލްޔާ ދެފައި ތަޅާލިއެވެ.” މަންމަ މީތި މި ދެނީ ބޭރަށް ނުދާ މަތިން ދަންވަރު.. ޔާން އާއި އެކު ފޮނުވަނީ ވެސް ޔާންއަށް އިތުބާރު ކުރާތީ… ދަރިފުޅަށް ކޮންމެ ފަދަ ގޮތެއް ވެސް ވެދާނެ މަގުމަތީގައި އުޅެނިކޮށް.. ” ސަނާ ތަށި މޭޒުމަތީގައި ބަހައްޓަމުން ބުންޏެވެ.\n” އަހަރެންނަށް ދެރަ ގޮތެއް ނުވާނެ.. ” އިލްޔާ ގޮނޑީގައި އިށީނެވެ.” ނޫނޭ ލީޝާ ކޮންމެ ފަދަ ކަމެއް ވެސް ކޮށްފާނެ.. މަންމަ ކަންބޮޑުވޭ.. މިއަދު ވެސް މިގެއަށް އައިސް އިނީ ފާޑަކަށް.. ” ސަނާ ކަންބޮޑުވިއެވެ.” ހަސަދަ ލާމީހުން ހަސަދަ ލާނެނުން.. އޭނަ ޖޭ ވަނީ ޔާން އަހަރެންނާ އެއްކޮށް އުޅޭތީ އޯ.. ބެސްޓް ފްރެންޑް ވީމަ އުޅެން ވެސް އުޅޭނެ ދޯ އެކީގަ.. ” އިލްޔާ ކުދި ކިޔެވެ. ” ދަރިފުޅު ގަޔާ ވަނީތަ ޔާން އާ.. ” ސަނާ ކޮށްލި ސުވާލުން ޔައިނީ ހައިރާން ވިއެވެ.\nWow very nice story waiting for the next part of the story and keep it up 💯\nHi. Stry vrh reethi 🌹🌹 waiting for next part 🌹🌹 when is next part 🌹🌹 and unknown girl could u please comment on my strys\nހިތާމަ މަޖާ ލޯބި March 5, 2017\nލޯ ފޮހެލާދޭށެ މަގޭ 19


ލިޔުންތެރިކަން - ފަންވަތް - މަޢުލޫމާތުގެ ޚަޒާޏާ\nއޫރު ރޯގާ- 21 ވަނަ ގަރުނުގެ ބޮޑު ރޯގާއަށް ވެދާނެ.\nފިއްލޯމަންޖެ އާއި ތަކަޙަސަނުގެ ވާހަކަ - 04\nމަންމަ އަކަށް ވުމުގެ ކުރިން\nޝާޢިއުކުރީ އާދަމްޝަރީފު މުޙައްމަދު 26 އޮކްޓޫބަރ 2010 . ހިމެނޭބަޔަކީ މާދަރީބަސް\nއާދަމް ޝަރީފްމުޙައްމަދު،ރޯޒީ ށ.ފުނަދޫ\nލިޔުންތެރިކަން މި ބަހަށް ބަލާއިރު މި ބަސް ދެ ބަޔަކަށް ބަހާލެވިދާނެ އެވެ. އެއީ ލިޔުން އަދި ތެރި ކަމެވެ. މަސައްކަތަކަށްވެސް އަދި އެ މަސައްކަތުން އުފައްދާ އެއްޗަކަށްވެސް ލިޔުން ކިއިދާނެ އެވެ. ލިޔުން މިއީ މަސްދަރެކެވެ. މަސްދަރު އައިސްފައިވާ އަޞްލަށް ބަލާއިރު އެއީ ކަމެކެވެ. ލިޔުމަކީ އެއްޗެއް ދޭހަވާގޮތަށް ކުރެހުމެވެ. ތެރިކަން މި ލަފުޒަށް ބަލާއިރު މި ލަފުޒުވެސް ދެބަޔަކަށް ބަހާލެވިދާނެއެވެ. އެއީ ތެރި އަދި ކަމެވެ. ތެރި މިއީ ލަފުޒުތައް ގުޅުވަން ބޭނުންކުރާ އަކުރެކެވެ. ތެރިކަން މިއީ ކުޅަދާނަކަން ހާމަކޮށްދޭން ބޭނުންކުރާ ލަފުޒެކެވެ. އެހެންކަމުން ލިޔުންތެރިކަމުގެ ޖުމްލަ މާނަ އަކީ މާނަ ކުރަހައި ދިނުމުގެ ކުޅަދާނަ ކަމެވެ.\nގިނަ އަދީބުން ޤަބޫލު ކުރައްވާ ގޮތުގައި ލިޔުންތެރިކަމުގެ ދެބާވަތެއްވެއެވެ. އެއީ، ނަޘްރާއި ވަޒަން ބަހުރުވައެވެ. ނަޘްރަކީ މަޒުމޫނު ، ވާހަކަ ،ސިޓީ ފަދަ ބާވަތް ތަކެވެ. ނަޘްރުގެ އިތުރު ބާވަތް ތަކަށް ބަލާއިރު ރިޕޯޓާއި، ޚަބަރު އަދި ސަމާސާ އަދަބަކީވެސް ނަޘްރުގެ ތެރޭގައި ހިމެނޭ ބާވަތްތަކެވެ. ނަޘްރަށް ބަލާއިރު މީގައިވެސް ބައިތަކެއް ވެއެވެ. އޭގެ ތެރޭގައި އަދަބީ ނަޘްރާއި ޢިލްމީ ނަޘްރު ސިޔާސީ ނަޘްރާއި އިޖުތިމާޢި ނަޘްރު ހިމެނެއެވެ. އަދަބީ ނަޘްރަކީ އޭގައި އަދަބީ ބަހުރުވަޔާއި، އަދަބީ ޢިބާރާތާއި، ލައްޒަތާއި، ކަރާމާތް އެކުލެވޭ ލިޔުމެވެ. ޢިލްމީ ނަޘްރަކީ އޭގައި އަދަބީ ބައި ކުޑަކޮށް ޢިލްމީ ސިފަ އެކުލެވޭ ނަޘްރެވެ. ސިޔާސީ ނަޘްރަކީ ރޭވުންތެރިކަމާއި، ހިންގުމާއި، ޤައުމުގެ އެކުވެރިކަމާއި ގުޅޭ ލިޔުން ތަކެވެ. އިޖުތިމާޢި ނަޘްރަކީ އެއެއްޗެއް ލިޔުމުން މުޖުތަމަޢުގެ އެހެންމީހުންނަށްވެސް ފައިދާވާނެ ފަދަ ލިޔުން ތަކެވެ. ލިޔުން ތެރިކަމުގެ ދެވަނަ ބާވަތަކީ ވަޒަން ބަހުރުވައެވެ. މީގެ ތެރޭގައި ހިމެނޭނީ ޅެންވެރި ކަމުގެތެރޭގައި ހިމެނޭ ބާވަތް ތަކެވެ.\nމަތީގައި ބަޔާންކުރެވިދިޔަ ލިޔުންތެރިކަމުގެ ބާވަތް ތަކުގެ ތެރެއިން ރިޕޯޓަކީ އެންމެ އަގުބޮޑު އެއްބާވަތެވެ. އެއީ ފައިސާގެ ގޮތުންނާއި، އަގު ކުރުމުގެ ގޮތުންނެވެ.\nއަދަބީ ރަނގަޅު ލިޔުމެއް ނަމަ ވަކި މީހަކާއި ނުބެހި އެ ލިޔުމަކުން ލިޔުން ކިޔާ މީހަކަށް އަސަރު ކުރާނެއެވެ. އަސަރު ކުރުމަކީ އެލިޔުމެއް ކިޔުމުން ވަކި ކަހަލަ ޝުޢޫރު ތަކެއް އެ ކިޔާމީހެއްގެ ހިތަށް ވެރިވުމެވެ. އުފަލާއި، ހިތާމަ، ރުޅިއާއި ނަފުރަތު، ހިތްހަމަ ޖެހުމާއި، ހިތް ނުތަނަވަސްވުން ފަދަ ޝުޢޫރުތައް ވެރިވެއްޖެނަމަ އެއީ އެލިޔުމަކުން އަސަރު ކުރީ ކަމުގައި ބެލެވިދާނެއެވެ. އަދި އެފަދަ ޢަމަލެއް ފެނިއްޖެނަމަ އެއީ އެލިޔުމަކުން ކިޔުންތެރިޔާއަށް ރަހަލީ ކަމުގައި ބެލެވިދާނެއެވެ. ލިޔުންތެރިއެއްގެ ލިޔުމެއް ކިޔުމުން ފުރަތަމަ އުފެދޭނީ ޚިޔާލެވެ. އެއަށްފަހު އަންނާނީ އޭގެ އަސަރެވެ.މޮޅުލިޔުމެއްނަމަ އެއިން ކިޔާމީހަކަށް އަވަހަށް ބޮޑަށް އަސަރު ކުރާނެ އެވެ.\nމޮޅު ލިޔުންތެރިއަކަށް ވާން ބޭނުންނަމަ، ކުރަންޖެހޭ ވަރަށްގިނަ ކަންތައް ތަކެއް ވެއެވެ. ފުރަތަމަ ކަމަކަށް ތިމާއަކީ ބަހުގެ ގޮތުނ މުއްސަނދި މީހަކަށް ވާން ޖެހެއެވެ. ނުވަތަ ތިމާއަކީ އަބަދުވެސް އާ ބަސްތަކާއި އާ ލަފުޒުތައް ހޯދަން މަސައްކަތް ކުރާމީހަކަށް ވާން ޖެހޭނެއެވެ. ލަފުޒަކީ ތަފާތު ގޮތްގޮތަށް ބޭނުންކުރެވޭ އެއްޗަކަށްވާތީ އަދަބީ ގޮތުން އެއްވެސްމީހަކު ބޭނުންކުރާ ލަފުޒަކީ ނުބައި ލަފުޒެކޭ ނުބުނެވޭނެ އެވެ. އެއީ އެކި ހިސާބުތަކުގައި އެކިގޮތަށް ލަފުޒު ބޭނުން ކުރާތީ އެވެ. އާ ބަސްތައް ހޯދުމަށް މަސައްކަތް ކުރުމުގެ އިތުރުން ތިމާއަކީ އަދަބީ ލިޔުންތައް ކިޔާ މީހަކަށްވެސް ވާން ޖެހޭނެއެވެ. އެހެންގޮތަކަށް ދަންނަވާނަމަ މޮޅު ލިޔުންތެރިއަކަށް ވާން ބޭނުންނަމަ ގިނަ ގިނައިން ފޮތް ކިޔާމީހަކަށް ވާން ޖެހޭނެ އެވެ. އޭގެ އިތުރުން ޤުދުރަތީ ގޮތުން ހިނގާ ކަންތައްތަކާއި ދޭތެރޭ ވިސްނާ ފިކުރުކޮށް، ތިމާއަށް ފެންނަ އެއްޗިއްސާއި ކަންކަމާއި ދޭތެރޭ ޚިޔާލު ކުރާނަމަ މޮޅު ލިޔުންތެރިއްއަކަށް ވުމަށް ކޮށޭ މަގަކަށް އެކަންތައްވެސް ވާނެ އެވެ.\nޓައިޕުކުރުން: އާދަމް ޝަރީފްމުޙައްމަދު\nޝާއިޢުކުރުން: އަޙްމަދު ސަމީޢު\n2009-11-26 - އުފެއްދުންތެރިކަން ނެރެ ދައްކާށެވެ!\n2009-11-30 - ކާމިޔާބު ހޯދަން ބޭނުންނަމަ....\n2009-12-03 - ފުރާނައަށްދޭ ރޫޙާނީ ކާނާއެވެ.\n2009-12-07 - ޤައުމީ ދުވަހުގެ އިސްޓޭޖް ޝޯވް\n2009-12-08 - އަޅުގަނޑުގެ ނަޒަރުން ... ބައެއް އަދަބީބަސް (1)\n2009-12-11 - ދަންދެން އިންތިޒާރު ކުރާށެވެ.\n2009-12-14 - މޮޅު ފަންނުވެރިއަކަށް ވާށެވެ.\n2009-12-20 - އަޅުގަނޑުގެ ނަޒަރުން ... ބައެއް އަދަބީބަސް (2)\n2009-12-25 - އުފާވެރިކަން ޤަބޫލު ކުރާށެވެ.\n2010-01-03 - އަޅުގަނޑުގެ ނަޒަރުން ... ބައެއް އަދަބީބަސް (3)\n2010-02-13 - ނޭނގުމަށްވުރެ ދެރަކަމެއް ނެތެވެ.\n2010-02-20 - ދިވެހިބަސް ހެޔޮގޮތުގައި ދެމެހެއްޓުމަށްޓަކައި....\n2010-05-03 - ޙަސަނުގެ ޢަޒުމު ވަރުގަދަ އެވެ.\n2010-08-06 - ވާހަކަ ލިޔުން\n2010-09-04 - ށ. ފުނަދޫގެ ޝަޚްޞިއްޔަތު ތަކުގެ ތެރެއިން\n2010-09-07 - ބާރާއެކު ދިރި ހުންނާށެވެ.\n2010-09-24 - އަހަރެމެންނަށް އެހެން ބުނެވިދާނެ ހެއްޔެވެ؟\n2010-09-27 - އެއީ މިލިޔަނުގެ މީހެކެވެ.\n2010-10-02 - ވެއްޓުނު އާފަލެއްގެ ސަބަބުން\n2010-10-05 - ފަސޭހަ ގޮނޑިއެއްގައި އިނދެވޭނީ ކިހިނެއް؟\n2010-10-07 - އަހަރެންގެ މިދެއަތް ކަލާއަށްޓަކައި މަސައްކަތް ކޮށްދޭނެ އެވެ.\n2010-10-09 - ވަކިވާކަށް ބޭނުމެއް ނޫނެވެ.\n2010-10-13 - އެލެގްޒެންޑަރ ދަ ގުރޭޓް\n2010-10-15 - ދިވެހިބަސް ހެޔޮގޮތުގައި ދެމެހެއްޓުމަށްޓަކައި....\n2010-10-17 - އަމިއްލަ ކުރިއެރުމަށް ދުވާލަކު 15 މިނިޓް\n2010-11-17 - ރިފްލެކްޓިވް ޖާނަލް\n2010-12-16 - ޙަޔާތުން ފިލާވަޅެއް\n2010-12-25 - ފުރަތަމަ ސައިކަލަކަށް އެރި ދުވަސް\n2011-01-17 - ތިބާއަކީ......\n2011-01-23 - ކޮންމެ މުދައްރިސަކަށްވެސް ތަފާތު ދައްކުވައި ދެވިދާނެއެވެ.\n2011-01-25 - އިޞްލާޙް ކުރާނީ ކިހިނެއް؟\n2011-05-25 - އަކުބަރު ރަސްގެފާނާއި ބީރުބޮލު ވަޒީރުގެ ބައެއް ވާހަކަތައް(2)\nހިތްޕުޅު ބަލި ބޭފުޅަކު، މި މައުޟޫޢު ވިދާޅުނުވާތި\nދަރިއަކު ވިހެއިފަހުން ފިރިހެނަކަށް ބަދަލުވި އަންހެނާ\nމުޙައްމަދު ބިން ޤާސިމް (1 ވަނަ ބައި): ނާހީދު (3)\nފަރުބަދަމަތީގެ ސިންގާ (1)


ތާރީހީ މެޗުގައި ގޯލް ޖެހުނަސް މެސީ އަށް އުފަލެއް ނުލިބުނު\nސްޕެނިޝް ލީގުގައި ބާސެލޯނާ އަށް އެންމެ ގިނަ މެޗު ކުޅުނު ކުޅުންތެރިޔާގެ ޝަރަފް އެ ޓީމުގެ ކެޕްޓަން ލިއޮނަލް މެސީ އަށް މިރޭ ލިބުނު އިރު މިރޭ ކުޅުނު މެޗު މޮޅަކާ ނުލައި ނިންމާލަން ޖެހިއްޖެ އެވެ. ޓޭބަލްގެ 14 ވަނައިގައި އޮތް ކާޑިޒް އާ ދެކޮޅަށް އަމިއްލަ ދަނޑުގައި މިރޭ ބާސެލޯނާ އިން ކުޅުނު މެޗު ނިމުނީ 1-1 އިން އެއްވަރު ވެގެންނެވެ.\nމިރޭގެ މެޗަކީ މެސީ ބާސެލޯނާގެ ޖޯޒީގައި ކުޅުނު 506 ވަނަ ލީގު މެޗެވެ. މި މެޗުގައި ފުރަތަމަ ގޯލު ޖަހައި ލީޑު ނެގީ ބާސެލޯނާ އިންނެވެ. މި ލަނޑު މެޗުގެ 32 ވަނަ މިނެޓްގައި އެ ޓީމަށް ލިބުނު ޕެނަލްޓީ އަކުން ކާމިޔާބުކުރީ މެސީ އެވެ. އެކަމަކު ލީގުގައި އެންމެ ފަހުން ކުޅުނު ހަތް މެޗު ވެސް ކާމިޔާބުކޮށްފައިވާ ބާސެލޯނާ އަށް މިރޭގެ މެޗުން ތިން ޕޮއިންޓް ނުލިބުނީ މެޗު ނިމެން މިނެޓަކަށް ވެފައި ވަނިކޮށް ކާޑިޒް އަށް ލިބުނު ޕެނަލްޓީ އަކުން އެ ޓީމުގެ ފެނާންޑެޒް އިގްލީސިއަސް ގޯލު ޖެހުމުންނެވެ. މި ދެޓީމު މިދިޔަ ޑިސެމްބަރު މަހު ލީގުގައި ކުޅުނު ފުރަތަމަ މެޗު ކާމިޔާބުކުރީ ކާޑިޒް އިންނެވެ.\nމިރޭގެ މެޗުގައި ބާސެލޯނާ އިން 81 އިން ސައްތައިގައި ބޯލް ޕޮސެޝަން ހިފެހެއްޓި އިރު އެ ޓީމުން ވަނީ މުޅި މެޗުގައި 21 ހަމަލާ އުފައްދާފައެވެ. އަނެއްކޮޅުން ކާޑިޒް އިން ވައްދާލި ލަނޑަކީ އެ ޓީމަށް މުޅި މެޗުގައި ވެސް ލަނޑު ޖަހަން ލިބުނު ހަމައެކަނި ފުރުސަތެވެ.\nމިރޭގެ ނަތީޖާ އާއެކު ބާސެލޯނާ އާއި ދެވަނައިގައި އޮތް ރެއާލް މެޑްރިޑާ ދެމެދު އޮތް ފަރަގު ތިން ޕޮއިންޓަށް ކުޑަކުރަން ބާސެލޯނާ އަށް ލިބުނު ފުރުސަތު ވަނީ ގެއްލި ފައެވެ. މިއާއެކު ބާސެލޯނާ މިވަގުތު އޮތީ އެއްވަނައިގައި އޮތް އެތުލެޓިކޯ މެޑްރިޑަށްވުރެ އަށް ޕޮއިންޓް ފަހަތުގަ އެވެ.\nސެވިއްޔާ ބަލިކޮށް ބާސެލޯނާ ދެވަނަ އަށް އަރައިފި


Thuthu kuhjja maruvumugai hospitaluge ihumaaleh veytho balanfashaifi\nތުއްތު ކުއްޖާ މަރުވުމުގައި ހޮސްޕިޓަލުގެ އިހުމާލެއް ވޭތޯ ބަލަންފަށައިފި\n3 މަސް,3ހަފްތާ,6ދުވަސް,3ގަޑި, 22 މިނެޓް, 44 ސިކުންތު ކުރިން 1280ފާތިމަތު ރިފާއަތު\nހިތަދޫ ރީޖަނަލް ހޮސްޕިޓަލުން ފަރުވާ ދެވެން ނެތިގެން މާލެ ގެނެސް އައިޖީއެމްއެޗްގައި ފަރުވާ ދެމުންގެންދަނިކޮށް މަރުވި ތުއްތު ކުއްޖާގެ މައްސަލަ ހެލްތު މިނިސްޓްރީން ބަލަން ފަށައިފިއެވެ.\nހެލްތް މިނިސްޓްރީން ވިދާޅުވީ އެ މައްސަލަ ބަލަނީ އެއްވެސް ފަރާތަކުން ހުށައަޅައިގެން ނޫން ކަމަށެވެ. ހިތަދޫ ރީޖަނަލް ހޮސްޕިޓަލްގައި ފަރުވާ ދެވެން ނެތިގެން މާލެ ގެނެސް ފަރުވާދެމުން ދަނިކޮށް ނިޔާވެފައިވަނީ އުމުރުން އެއްދުވަސްވެފައިވާ މަރަދޫ ފޭދޫއަށް ނިސްބަތްވާ އަންހެން ކުއްޖެކެވެ.\nއައިޖީއެމްއެޗްއިން ވިދާޅުވެފައިވަނީ ތުއްތު ކުއްޖާ އައިޖީއެމްއެޗްއަށް ގެނެސްފައިވަނީ މިދިޔަ ހޮނިހިރު ދުވަހުގެ ރޭ 10:00 ގައި ކަމަށެވެ. އަދި މަރުވެފައިވަނީ އެރޭ 11:25 ގައި ކަމަށެވެ. ހިތަދޫ ރީޖަނަލް ހޮސްޕިޓަލަށް މިދިޔަ އާދީއްތަ ދުވަހު ވިހެއި ކުއްޖާއަކީ ދުވަސް ނުފުރާ ވިހެއި ކުއްޖެއް ކަމަށް އައްޑޫ އޮންލައިންގައި ރިޕޯޓް ކޮށްފައިވެއެވެ.\nބަރުދަނުގައި 1.5 ކިލޯ ހުރި އެ ކުއްޖާ ވިހެއިރު ނޭވާލުމުގެ ނިޒާމުގައި މައްސަލަތަކެއް ހުރި ކަމަށް ހިތަދޫ ރީޖަނަލް ހޮސްޕިޓަލުން ހާމަކޮށްފައިވާ ކަމަށް އައްޑޫ އޮންލައިންގައި ބުނެފައިވެއެވެ. އެކުއްޖާއަށް ހިތަދޫ ރީޖަނަލް ހޮސްޕިޓަލްގެ އެންއައިސީޔޫގައި ފަރުވާ ދިން ނަމަވެސް ފަރުވާ ދިނުމަށް ބޭނުން ކުރާ ނިއުނޭޓަލް ވެންޓިލޭޓަރެއް ހިތަދޫ ރީޖަނަލް ހޮސްޕިޓަލުން ލިބެން ނެތްކަމަށް އެ ރަށުގެ ރައްޔިތުން ބުނެއެވެ.\n25 ހާސް މީހުންގެ އާބާދީއެއް ދިރިއުޅޭ އައްޑޫގެ އެންމެ ބޮޑު ހޮސްޕިޓަލްގައި ނިއުނޭޓަލް ވެންޓިލޭޓަރެއް ނެތުމަކީ ގަބޫލް ކުރެވޭނެކަމެއް ނޫންކަމަށް ބުނެގިނަ ބަޔަކު ދަނީ ސަރުކާރަށް ފާޑުކިޔަމުންނެވެ. އަދި މިކަމަކީ ބަލައި ގަނެވޭނެ ކަމެއް ނޫން ކަމަށް އައްޑޫ މަރަދު ދާއިރާގެ މެމްބަރ އިބްރާހިމް ޝަރީފުވެސް ވަނީ ވިދާޅުވެފައެވެ. ފަހަކަށް އައިސް ރާއްޖޭގެ ސިއްހީ ހާލަތު ދަށަށް ގޮސް މުޅި ސިއްހީ ނިޒާމު ފެއިލް ވެފައިވާ ކަމަށް ދިވެހި ރައްޔިތުން އަންނަނީ ބުނަމުންނެވެ.\nހިތަދޫ ރީޖަނަލް ހޮސްޕިޓަލް ތުއްތު ކުއްޖާ ނިޔާވުން\n9 ގަޑި ކުރިން 130 0


SunOnline: Roadha aai sihh'athu: Roadhamas dhulhaheyokanmathee furihamakurumah kurevidhaane 10 kameh\n1 އަހަރު2ހަފްތާ ކުރިން - 03 ޖޫން 2017 0\nލިޔުނީޑރ. ޢަބްދުލް ޢަޒީޒް ޙަމީދު\n1- ގިނައިން ދިޔާތަކެތި ބޯށެވެ.\nރޭގަނޑުގެ ވަގުތުތަކުގައި ގިނައިން ދިޔާތަކެތި ބޯށެވެ. މަދުވެގެން 8 ތަށި ފެން ބޯން އާދަކުރާށެވެ. ގިނައިން ދިޔާތަކެތި ބޭނުންކުރުމަކީ ހަށިގަނޑުން ވިހަތައް ބޭރުކޮށްދީ، ކިޑްނީގައި ކުޑަކަމު ނަޖިސް ގިނައިރު ހަރުލާފައިހުރުން ކުޑަކޮށްދޭނެ ކަމެކެވެ. އަދި މިއީ ހަށިގަނޑުން ފެނާއި، ލޮނުގެ ބައި މަދުވިޔަނުދީ އެއްވަރެއްގައި ހިފެހެއްޓުމަށް އެހީތެރިވެދޭނެ ކަމެކެވެ. ދިޔާތަކެތީގެ ގޮތުގައި، ފެނާއި، ސުރުވާ، ލޯފެޓް ކިރު، އަދި އެކި ކަހަލަ ފަންޏާއި ޖޫސް ފަދަ ތަކެތި ބޭނުންކުރެވިދާނެ އެވެ.\n2- ހަށިގަނޑުން ފެންމަދުވިޔަ ނުދިނުމަށް މަސައްކަތްކުރާށެވެ.\nދުވާލުގެ ވަގުތުތަކުގައި އަވީގެ ތެރޭގައި މާގިނައިރު ނޫޅޭށެވެ. މާގަދަޔަށް ކުރަންޖެހޭ ކަސްރަތުތައް ދުވާލުގެ ވަގުތުތަކުގައި ނުކުރާށެވެ. އެއީ މިފަދަ ކަންކަމުން ހަށިގަނޑުން ފެން ބޭރުވުމަށް މަގުފަހިވާތީ އެވެ.\n3- އެއްފަހަރާ މާގިނައިން ނުކާށެވެ.\nމާގިނައިން ކެއުމަކީ ހަށިގަނޑުގައި ކެލޮރީ އިތުރުވެ، ހަށިގަނޑުގެ ބުރަހެލިވެ ބަރުދަން އިތުރުވެގެންދާނެ ކަމެކެވެ. އެއްފަހަރާ މާގިނައިން ކެއުމުން ހަށިގަނޑަށް ވަރުބަލިކަމާ ލޮޑުކަން ގެނެސްދީ، މަތިންއެރުން ފަދަ އުނދަގޫތައް ކުރިމަތިވާގޮތް ވެއެވެ. ކެއުމުގައި ކާނާގެ ހުރިހާ ބާވަތްތަކެއް ހިމަނަށް މަސައްކަތްކުރާށެވެ.\n4- ކެއުމުގައި ފެޓްގެ ބައި މަދުކުރާށެވެ.\nރޯދަ މަހުގެ ކެއުން ބުއިމުގައި ފެޓްގެ ބައި މަދުކުރާށެވެ. އެގޮތުން ލޯ ފެޓް ކިރު، ސްކިމްޑް މިލްކް، ޔޯގަޓް، ލޯފެޓް ޗީޒް، އަދި ހަންދަމާފައި ހުންނަ ކުކުޅު، ޓާރކީ، އަދި ރެޑް މީޓް ފަދަ ބާވަތްތައް ޚިޔާރުކުރާށެވެ.\n5- ހަމަހަމަ ކެއުމެއް ޚިޔާރުކުރާށެވެ.\nކެއުމުގައި ކާނާގެ ހުރިހާ ބާވަތެއް ހިމެނޭތޯ ބަލާށެވެ. ވަކިން ޚާއްޞަކޮށް ކޮމްޕްލެކްސް ކާބޯހައިޑްރޭޓް ހިމެނޭ ބާވަތްތަކާއި، ފައިބަރުން މުއްސަދި ކާނާގެ ބާވަތްތައް ކެއުމުގައި ހިމަނާށެވެ. މިސާލަކަށް ހަންދަމާފައި ހުންނަ ކުކުޅު، އާޓާފުށު ރޮށި، ބާސްމަތީ ހަނޑުލުގެ ބަތް، ބާރުލީ، އޯޓު، އަދި ތަރުކާރީއާއި، މޭވާގެ ބާވަތްތައް ކެއުމުގައި ގިނައިން ހިމެނިދާނެ އެވެ.\n6- މާގިނައިން ފޮނިތަކެތި ބޭނުންނުކުރާށެވެ.\nހަކުރު އަޅައިގެން ތައްޔާރުކޮށްފައި ހުންނަ ފޮނިކާތަކެތި މާގިނައިން ބޭނުންކުރުމާ ދުރުހެލިވާށެވެ. މިފަދަ ކާތަކެތި ވަރަށް އަވަހަށް ހަޖަމުވާނެ އެވެ. އަދި އޭގެން ހަކަތަ ދޫކުރާ މިންވަރު އަވަސްވާނެ އެވެ. ނަމަވެސް ކޮމްޕްލެކްސް ކާބޯހައިޑްރޭޓް އެކުލެވޭ ކާނާ ހަޖަމު ވާލެން ލަސްވެފައި އެއިން ހަކަތަ ދޫކުރާނީ ލަސްލަހުންނެވެ. މިހެންވުމުން ގިނައިރު ބަނޑުހައިނުވެ ހިފަހައްޓައިދޭނެ އެވެ. އަދި ފުރިފައި ހުންނަ ކަހަލަ އިހުސާސެއް އުފައްދައިދޭނެ އެވެ.\n7- ތެލާއި ސަރުބީ އެކުލެވޭ ކާނާ ބޭނުންކުރުން މަދުކުރާށެވެ.\nތެލާއި ސަރުބީ އެކުލެވޭ ކާނާ ކެއުމުގައި ބޭނުންކުރާ މިންވަރު މަދުކުރާށެވެ. މިފަދަ ކާނާގެ ސަބަބުން މޭއެންދުމާއި، މެއިން ދިލަނެގުން އަދި މަތިންއެރުން ފަދަ ގޭހުގެ އުދަނގޫތައް ކުރިމަތިވާގޮތް ވެއެވެ.\n8- ނިދި ފުރިހަމަ ކުރާށެވެ.\nރޯދަމަހުގައި ވެސް ކޮންމެ ރެޔަކު މަދުވެގެން 8-6 ގަޑިއިރާ ދެމެދުގެ މިންވަރަކަށް ނިދި ފުރިހަމަކުރެވޭތޯ ބަލާށެވެ. މުޅި ރޯދަމަހުގެ ރޭގަނޑު ހޭލައި ކުޅިވަރާ މަޖަލުގައި ނުނިދާ ހޭދަކުރުމުން، ދުވާލުގެ ވަގުތުތަކުގައި ތާއްޔަށްޖެހުމާއި، ބޮލުގައި ރިހުން ފަދަ މައްސަލަތައް ކުރިމަތިވެ، ދުވާލު ކުރަންޖެހޭ މަސައްކަތްތަކަށް ބުރޫއަރާގޮތް ވެއެވެ. އެހެންކަމުން ރޭގަނޑު ނިދި ފުރިހަމަކުރުމަށް އިސްކަން ދިނުމަކީ މުހިއްމު ކަމެކެވެ.\n9- ގަވާޢިދުން ކަސްރަތު ކުރާށެވެ.\nރޯދަ މަހުގެ ދުވާލުގައި ކަސްރަތުކުރާނަމަ ހިންގުން، ސްޓްރެޗިންގ ފަދަ ލުއި ކަސްރަތެއް ކުރެވިދާނެ އެވެ. ކަސްރަތުކުރަން އެންމެ ރަނގަޅު ވަގުތަކީ ރޯދަ ވީއްލައިގެން ބައިގަޑިއެއްހާއިރު ފަހުންނެވެ. ނޫނީ ރޯދަ ވީއްލައިގެންނެވެ. ދުވާލު މާގަދަޔަށް ކަސްރަތުކުރުމަކީ ހަށިގަނޑުން ފެނުގެ ބައި މަދުވެ، ވަރުބަލިވެ، ގައިން ހަކަތަ މަދުވާނެ ކަމެކެވެ.\n10- ދުންފަތުގެ އިސްތިއުމާލުކުރުން ފަދަ ނޭދެވޭ އާދަތަކާ ދުރުހެލިވާށެވެ.\nރޯދަމަހަކީ ދުންފަތުގެ އިސްތިއުމާލުކުރުން ހުއްޓާލަން ވަރަށް ރަނގަޅު ދުވަސްވަރެކެވެ. ރޯދަމަސް ދުޅަހެޔޮކަން މަތީ ފުރިހަމަކުރުމަށް ޞިއްޙީ ގޮތުން ހަށިގަނޑަށް ގެއްލުންދެނިވި މިފަދަ ނޭދެވޭ އާދަތަކާ ދުރުހެލިވުމަކީ ވަރަށް ބޭނުންތެރި ކަމެކެވެ.\nލައިފްސްޓައިލް ރޯދަމަސް ރޯދަ 2017 ރޯދައާއި ސިއްޙަތު 2017 ރޯދައާއި ޞިއްޙަތު\nރޯދަމަސް ދުޅަހެޔޮކަންމަތީ ފުރިހަމަކުރުމަށް ކުރެވިދާނެ 10 ކަމެއް 1 އަހަރު2ހަފްތާ ކުރިން\nރޯދަމަހުގައި ދުރުހެލިވާންވީ ކާބޯތަކެތީގެ ބާވަތްތައް 1 އަހަރު2ހަފްތާ ކުރިން\nރޯދަމަހު ކަސްރަތުކުރުމާއި ކުޅިވަރުކުޅުން 1 އަހަރު2ހަފްތާ ކުރިން\nރޯދަ މަސް: ދުންފަތާ ދުރުހެލިވުމަށް ވަރަށް އެކަށޭނަ ދުވަސްވަރެއް 1 އަހަރު3ހަފްތާ ކުރިން\nރޯދަ ވީއްލާ ގަޑީގައި ގިނައިން ކެއުމުން ދިމާވާ މައްސަލަތައް 1 އަހަރު3ހަފްތާ ކުރިން


Border hulhuvaali fahun anekkaa ves aa record eh\nބޯޑަރު ހުޅުވާލި ފަހުން އަނެއްކާޥެސް އާ ރެކޯޑެއް\n06 ޑިސެމްބަރ 2020 - 09:45:28\nބޯޑަރު ހުޅުވާލި ފަހުން ރެކޯޑް އަދަދަކަށް 24 ގަޑިއިރު ތެރޭ ރާއްޖެއަށް ފަތުރުވެރިން އަތުވެއްޖެ އެވެ.\nޖުލައި 15 ގައި ބޯޑަރު ހުޅުވާލި ފަހުން ރާއްޖެއަށް ފަތުރުވެރިން ޒިޔާރަތްކުރާ އަދަދު މަހުން މަހަށް އިތުރުވަމުން އަންނަ އިރު، އެންމެ ގިނަ އަދަދެއްގެ ފަތުރުވެރިން އައިސްފައިވަނީ އިއްޔެ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެ އެވެ.\nއިއްޔެ ކުރެއްވި ޓްވީޓެއްގައި މިނިސްްޓަރު ވިދާޅުވީ ބޯޑަރު ހުޅުވުމަށް ފަހު އިއްޔެ އެކަނިވެސް ރާއްޖެއަށް 2،900 އަށް ވުރެ ގިނަ ފަތުރުވެރިން އައިސްފައިވާ ކަމަށާއި، މިއީ ޓޫރިސްޓް އެރައިވަލްގެ އާ ރެކޯޑެއް ކަމަށެވެ. އެއާއެކު މިނިސްޓަރު ވަނީ ފަތުރުވެރިކަމުގެ ދާއިރާގައި މަސައްކަތްކުރާ ހުރިހާ ފަރާތްތަކަށް ޝުކުރު ދަންނަވައިފަ އެވެ.\nކޮވިޑް-19 އާއި ގުޅިގެން ރާއްޖޭގެ ބޯޑަރުތައް ބަންދުކުރީ މާޗް މަހުގެ 27 ގައެވެ. ޖުލައި 15 ގައި ބޯޑަރު ހުޅުވާލި ފަހުން މިހާތަނަށް 18 އަށް ވުރެ ގިނަ އެއާލައިންތަކުން ރާއްޖެއަށް ދަތުރުތައް ފަށާފައިވާ އިރު، މި މަހުގައި އިތުރު އެއާލައިންތަކުން ދަތުރުތައް ފެށުމަށް ހަމަޖެހިފައިވެ އެވެ.\nއިއްޔެ ޓޫރިޒަމް މިނިސްޓްރީން އާންމު ކޮށްފައިވާ ތަފާސްހިސާބުތަކުން ދައްކާ ގޮތުގައި ބޯޑަރު ހުޅުވާލި ފަހުން 80،000 އަށް ވުރެ ގިނަ ފަތުރުވެރިން ރާއްޖެއަށް ޒިޔާރަތްކޮށްފައިވެ އެވެ.\nމިހާރު އެންމެ ބޮޑު އަމާޒަކީ މި އަހަރު ނިމުމުގެ ކުރިން ރާއްޖެއަށް ބައި މިލިއަން ފަތުރުވެރިން ގެނައުން ކަމަށް މިނިސްޓަރު މައުސޫމަ ވަނީ ވިދާޅުވެފަ އެވެ.\nފަތުރުވެރިންފަތުރުވެރިކަންޓޫރިޒަމް މިނިސްޓްރީ ޑރ.މައުސޫމް


ތިންރުއް ޕާކް ކުއްޔައް ދޫކުރަނީ – Ungoofaaru\nބަނޑޭރިގަނޑު/ޚަބަރު/ތިންރުއް ޕާކް ކުއްޔައް ދޫކުރަނީ\nތިންރުއް ޕާކް ކުއްޔައް ދޫކުރަނީ\nއިބްރާހީމް ޒަޔާން 20 ސެޕްޓެމްބަރ 2016\n2 119 މިނެޓެއް ނުވަނިސް ކިޔާލެވޭ\nއުނގޫފާރުގައި ހުންނަ ރ އަތޮޅު ކައުންސިލްގެ އިދާރާގެ ހުޅަނގުން އޮންނަ ބިން “ތިންރުއް ޕާކް” ކުއްޔައް ދޫކުރުމަށް އުނގޫފާރު ކައުންސިލުންނިންމާ އެކަމައި ގުޅޭ ޕްރީބިޑް މީޓިން މިއަދު ބާއްވައިފިއެވެ.\nއުނގޫފާރު ކައުންސިލްގެ އިދާރާގައި މިއަދު 12:30 ގައި އޮތް މީޓިންގައި 8 ފަރާތަކުން ބައިވެރިވިއެވެ. މިބިން ކުއްޔަށް ދިނުމަށް ކަނޑައަޅާފައިވަނީ2އަހަރު ދުވަހުގެ މުއްދަތަށެވެ. މިބިމުގައި ކުރެވޭނެ މަސައްކަތެއްކަމަށް އުނގޫފާރު ކައުންސިލުން ބުނެފައިވަނީ އިޝްތިހާރު ކުރުމުގެވެ. އިސްލާމްދީނާއި ދިވެހިރާއްޖޭގެ ޤާނޫނުއަސާސީއާއި އެއްމެހައި ޤަނޫނުތަކާއި ހިލާފްނުވާ ގޮތުގެ މަތިން އެތަނުގައި އިޝްތިހާރު ކުރެވޭނެ ކަމަށް އުނގޫފާރު ކައުންސިލުން ވަނީ ބުނެފައެވެ. އެތަނުގައި ބަހައްޓާ ކޮންމެ އިޝްތިހާރެއްވެސް ކައުންސިލުން ފާސްކުރަންޖެހޭނެ ކަމަށްވެސް މިއަދުގެ މީޓިންގައި މައުލޫމާތުދެމުން ބުނެފައިވެއެވެ.\nމައުލޫމާތު ސާފުކުރި ފަރާތްތަކުގެ ތެރެއިން މިކަމަށް ޝައުޤުވެރިވާ ފަރާތްތަކުން ތިންރުއް ޕާކް ކުއްޔަށްހޯދުމަށްއެދި ޕްރޮޕޯސަލް ހުށައެޅުން އޮންނާނީ މިމަހުގެ 27 ވާ އަންގާރަ ދުވަހުއެވެ.\nހަމަ އެންމެއް ތިން ރުއްތައް އިންނަނީ އެތާގަ؟


Sheela Aai Manik Ge Kaivenyah 17 Aharu! - Vaguthu\nޝިލާ ނަޖީބާއި މުހައްމަދު މަނިކު\nދިވެހި ފިލްމީ އިންޑަސްޓްރީގައި މަގްބޫލު ޖޯޑެއް ކަމަށްވާ ޝިލާ ނަޖީބާއި މުހައްމަދު މަނިކުގެ ކައިވެންޏަށް 17 އަަހަރު ފުރިއްޖެެއެވެ.\nޝިލާއަކީ މަނިކުއަކީ ފިލްމީ ދާއިރާގައި ނަމޫނާ ދެ ތަރިންނެވެ. އެކުގައި 17 އަހަރު ހޭދަކޮށްފިއެވެ. ކުރިން އެކުގައި އެތައް ލަވަޔަކުންނާއި ފިލްމުތަކަކުން ފެނިގެންދިޔަ މި ދެތަރިން، މިހާރު ވެސް ފިލްމީ ދާއިރާގައި އެކި ގޮތް ގޮތުން ދެމީހުންގެ ބައިވެރިވުން އޮވެއެވެ.\nކައިވެންޏަށް 17 އަހަރު ފުރުމާއި ގުޅިގެން މަނިކު ވަނީ މީސް މީޑިއާގައި ދެމީހުން އެކުގައި ނަގާފައިވާ ލޯބި ފޮޓޯއެއް ހިއްސާކޮށް، ލޯބީގެ ބަސްތައް ފާޅުކޮށްފައޮ ވެއެވެ.\nއެގޮތުން މަނިކު ހިއްސާކުރި ފޮޓޯ އާއި އެކު ބުނެފައިވަނީ، މިއަދު ބުނެދޭން ބޭނުންވާ އެތައް ވާހަކައެއް، ބަޔާން ކޮށްދޭން ބޭނުންވާ އެތައް އިހުސާސެއް ހުރި ކަމަށާއި އެހުރިހާ ވާހަކައެއް ބުނެދޭނީ ކޮން ލަފްޒަކުން ކަމެއް ނޭނގޭ ކަމަށެވެ. ފުރަތަމަ ވެސް ބުނެލާނީ ހަޔާތުގެ ބައިވެރިޔަކަށް ވީތީ އެކަމާއި ޝުކުރުވެރިވާ ކަމަށެވެ.\nމި ފޮޓޯއަށް 552 އަށް ވުރެ ގިނަ ލައިކް ލިބިފައިވާއިރު، 200 އެތައް ކޮމެންޓެއް ލިބިފައިވެއެވެ. 'ހެޕީ އެނިވާސަރީ' ތަހުނިޔާ ކިޔާ އެތައް ބަޔަކު މަނިކުގެ ފޮޓޯއަށް ކޮމެންޓު ކޮށްފައިވިއެވެ.\nމީސް މީޑިއާއަށް ދޫކޮށްލި ފޮޓޯގައި މަނިކު ލިޔެފައިވަނީ ޝީލާ ދެކެ ވާ ލޯބި ބަޔާން ކޮށްދީ ކުރު އަދި ފޮނި ލިޔުން ކޮޅެކެވެ.\n"އަހަރެންނަކީ ހާދަ ބޮޑު ނަސީބުވެރިއެކޭ. ތީ އަހަރެންގެ އަންހެނުންނޭ ބުނަން ލިބުމަކީ ވަރަށް ބޮޑު ނިއުމަތެއް. ވަރަށް ލޯބިވޭ 'ސްވީޓްހާޓް'" މިހެންނެވެ.\nޝީލާ އާއި މަނިކުގެ ކައިވެންޏަށް 17 އަހަރު ފުރުމާއި ގުޅިގެން، ދެމީހުންނަށް ތާއީދު ކުރާ މީހުން ވެސް އަންނަނީ މީސް މީޑިއާގައި މަރުހަބާ ކިޔައި ޕޯސްޓުތައް ހިއްސާ ކުރަމުންނެވެ.\n'ޝީލާ-މަނިކު' މަޝްހޫރު ފަންނާނުންގެ ތެރެއިން މި ޖޯޑަކީ ގިނަ ބަޔެއްގެ ލޯބި ލިބިފައިވާ ދެމަފިރިންނެވެ.\nމަނިކުއާއި ރައްޓެހިވުމުގެ ކުރިން، މަނިކު ދެކެ ޝީލާ ވަރަށް ފޫހިވާ ކަމަށް އޭނާ މީގެ ކުރިން ބުނެފައި ވެއެވެ. ޝީލާ ފުރަތަމަ ފެނުނު ދުވަހު މިއީ ހާދަ ތުއި، ފޮނި ދައްކާ، ކަންތައް ގަނޑު ބޮޑު އަންހެނެކޭ ހިތަށް އެރި ކަމަށް މަނިކު ބުނެފައި ވެއެވެ\nމެއި 16, 2021 17:13\nފޮޓޯގެ ބެކްގްރައުންޑްގައި އެއިނީ 85 ތަ ނޫނީ 95 ތަ\nބޭ ކަޑަ ބިންސު\nމެއި 16, 2021 18:34\nޝީލާގެ މަސައްކަތުން 17 ހަމަ ކުރެވުނީ\nއަލަތު ކައިވެނި ދޯ.. ހެހެހެ\nމެއި 16, 2021 19:26\nއަދިވެސް ސީލާ ލޯތްބޭ ބުނެފިއްޔާ ބައެއްބޭފުޅުން ހިތްހަމަނުޖެހޭނެ، ހެޕީ އެނިވާސަރީ މަނިކު.\nފޮޓޯގެ ބެ ކްގްރައުންޑްގައި އެއިނީ 55\nމެއި 16, 2021 19:53\nދެ ކުދިން ނަށް މަރުހަބާ.ބާރަށް ކުރިއަށް .އިތުރު 17 އަ ކަށް އެދެން.\nމެއި 16, 2021 23:53\nއައއްދެ! ތި ކޯންޗެއް؟ މަގޭ ކައިވެންޏަށއްވެސް 23 އަހަރު ވެގެން ހިނގައްޖެ. މަށަށްވުރެ ފަހަތުގަ އެންނު ތިތިބީ\nމެއި 17, 2021 04:43\nފޮޓޯ ބަލަާލީމަ ހީވަނީ މަނިކުގެ 55ވަނަ އެނިވާސަރީ ހެން ޝީލާގެ 99ވަނަ އުފަން ދުވަސްހެން...!\nމެއި 17, 2021 09:30\nދެން ވަރި ވާންވީނު މަނިކް ކާރިން


Baegge binthah mortgage koh olhuvaalaigen loan eh negi bayak hoadanee | Mihaaru\nއެހެން ބައެއްގެ ބިންތައް މޯގޭޖްކޮށް އޮޅުވާލައިގެން ލޯނެއް ނެގި ކަމުގެ ތުހުމަތަށް ދެ މީހަކު ހޯދަނީ\n13 އޮކްޓޯބަރ 2020 - 15:54\nމާލެ އަދި ވިލިމާލޭގައި ތިން ގޯއްޗެއް އިމާރާތްކޮށްދޭނެ ކަމަށް ބުނެ އެ ބިންތައް މޯގޭޖްކުރުމަށް ފަހު ބޭންކަކުން އަމިއްލަ ބޭނުމެއްގައި ލޯނެއް ނެގި ކަމަށް ތުހުމަތުކުރެވޭ ދެ މީހަކު ހޯދަން ފުލުހުން އިއުލާނުކޮށްފި އެވެ.\nފުލުހުން ބުނީ، އޭ ބޮސް ޕްރައިވެޓް ލިމިޓެޑްގެ ނަމުގައި އެ ތިން ގޯތި މޯގޭޖްކުރުމަށް ފަހު މޮރިޝަސް ކޮމާޝަލް ބޭންކުން، ކުންފުނީގެ އަމިއްލަ ބޭނުމަކަށް ލޯނެއް ނެގި ކަމަށް އެ ދެ މީހުންގެ މައްޗަށް ތުހުމަތުކުރެވޭ ކަމަށެވެ.\nފުލުހުން އިއްޔެ ނެރުނު އިއުލާނެއްގައި ބުނީ މި މައްސަލައިގެ ތަހުގީގަށް ހޯދަނީ އުމުރުން 50 އަހަރުގެ ހުސެއިން ނަސީރާއި އުމުރުން 48 އަހަރުގެ އާމިނަތު ލަތީފާ ކަމަށެވެ. މި ދެ މީހުންގެ ވެސް ދާއިމީ އެޑްރެސް އޮންނަނީ މާލޭ ދަފްތަރުގަ އެވެ.\nފުލުހުންގެ އިކޮނޮމިކް ކްރައިމް ޑިޕާޓްމަންޓުން ބަލާ މި މައްސަލައިގައި އެ ދެ މީހުން އާދިއްތަ ދުވަހުގެ ހެނދުނު 10:00 އަށް ފުލުސް އޮފީހަށް ހާޒިރުވާން ވަނީ އަންގައިފަ އެވެ.\nއެ ދެ މީހުން ހޯދަން އިއުލާނުކުރީ އެ މީހުން އުޅޭ ތަނެއް ނޭނގުމުން އެ މީހުންނާ ޗިޓް ހަވާލުނުކުރެވުމުން ކަމަށް ފުލުހުން ބުންޏެވެ.\n25 ކޮމެންޓް, 45 ރިއެކްޝަންސް\nސިޓީ ކައުންސިލްގަ އޮންނާނެ ދަފްތަރު. ޢެއީ ދާއިމީ އެޑްރެސް. ވީމާ ދެ ފުލުހަކު ސިޓީ ކައުންސިލް ތެރޭ އެ ފޮތް ބަލަހައްޓަން ބައިތިއްބާ. އެމީހުން އަންނާނެ އެ ފޮތްތެރެޔަށް ނިދަން ވަންނަން. ބޯ ހަލާކު ތި ރެފިއުޖީ ދަފްތަރަކާ ހެދި.\nތަނެއް ދޮރެއް ނުބަލާ ގޭގެ ރަޖިސްޓްރީ ހަވާލު ކުރުން ވެސް އެއީ ކުރި ވަރަށް މޮޔަކަމެއް\nތަންދޮރު ބަލާ މީހާ\nތަނެއް ދޮރެއް ނުބަލާ ކޮމެންޓް ކުރުމަކީވެސް މޮޔަކަމެއް\nއައްޑޫ ހިތަދޫގެ ދެމީހުންނާ ވަރަށް ވައްތަރު، ހިތަދޫގައި ތިކަހަލަ މީހުން އެންމެ ގިނައިން އުޅޭކަމަށް އަޑުއިވެނީ އުތުރު އަވަށުގަ.\nކަލޭ އަނގައޭ ކިޔާބަ!\nއައްޑޫގަ ވަރަށް ގިނަ ވާނެ މިކަހަލަ ގޮތް ގޮތުން މީހުންގެ ގެދޮރު އަތުލާ އޮޅުވާލާ މީހުން\nދަފްތަރު. ހީހީ ހަލާކު!\nކިހިނެއް މިވީ. ބަލަންވާ ވަރަށް ނުބަލައި ދިންމީހުން ހޯދަން ނުޖެހޭތޯ.\nދިން މީހުން ދިނީ ރަނގަޅަށް... ގޯތީގެ ވެރިފަރާތުން ބަލަން ވާވަރަށް ނުބަލައި ދެއްކި ދަޅައަށް ހެއްލުނީ... ކުޑަ މިނުން އެގްރިމަްޓް ގަނޑެއް ހަދާލި ނަމަވެސް ރަނގަޅު.\nކުރި ކުށަށް މާފަށް އެދިފަ “ގައުމީ މަސައްކަތް” ކުރަން ފެނޭ.\nމާލޭގެ ދަފްތަރަކީ މާލޭ މަތިން ޖައްވުގަ އެ މީހެއްގެ ގޯތި ހުންނާނެ ހިސާބު ބަޔާންކޮށް ލިޔެފަ އޮންނަ ނަންބަރެއް. އަދި އެ ހިސާބުގަ ގޯތި އެޅޭހާ ތަރައްގީ ނުވަނީ. ފަހުން ރަގަޅުވާނެ.\nމަކަރުވެރިކަމުގެ ލާމަސީލު މިސާލެއް. ދެމަފިރިންދޯ. ހެޔޮވާނީ ކިހިނެއް. ތިދެމީހުން ހޯދާ ހައްގު އަދަބު ދޭން ގޮވާލަން.\nއަނހާ.....ދަފްތަރު ދޯ މިފަހަރު ދޯކާ މި ދިނީ. މިހެންވެ އަހަރަމެން ބުނަނީ ދަފްތަރު އުވާލަން އެބަޖެހެއޭ...!


ސާކް ޤައުމުތައް ކުރިއަރައިދިޔުމަށްޓަކައި ކުރަންޖެހޭ އެންމެ މުހިންމު މަސައްކަތަކީ އިތުބާރާއެކީ މަސައްކަތްކުރެވޭނެފަދަ ސިޔާސީ ވެށްޓެއް ޤާއިމުކުރުން ކަމުގައި ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\nސާކް ޤައުމުތައް ކުރިއަރައިދިޔުމަށްޓަކައި ކުރަންޖެހޭ އެންމެ މުހިންމު މަސައްކަތަކީ އިތުބާރާއެކީ މަސައްކަތްކުރެވޭނެފަދަ ސިޔާސީ ވެށްޓެއް ޤާއިމުކުރުން ކަމުގައި ރައީސުލްޖުމްހޫރިއްޔާ ވިދާޅުވެއްޖެ\nސާކް ޤައުމުތައް ކުރިއަރައިދިޔުމަށްޓަކައި ކުރަންޖެހޭ އެންމެ މުހިންމު މަސައްކަތަކީ، ސާކް ޤައުމުތަކުގައި ވަކިން މިއޮތް އިޤްތިޞާދީ ނިޒާމު އެއް ނިޒާމެއްގެ ދަށުން ހިންގޭނެ ގޮތް ހަދައި، މުޅި އިޤްތިޞާދީ ނިޒާމް ހަރުދަނާކޮށް، އިތުބާރާއެކީ މަސައްކަތްކުރެވޭނެފަދަ ސިޔާސީ ވެށްޓެއް ޤާއިމުކުރުން ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ، މިއަދު އައްޑޫ ސިޓީގައި ފެށުނު 17 ވަނަ ސާކް ސަމިޓު ހުޅުވުމުގެ ރަސްމިއްޔާތުގައި ތަޤްރީރު ކުރައްވަމުންނެވެ. ރައީސުލްޖުމްހޫރިއްޔާ ވިދާޅުވިގޮތުގައި، އަޅުގަނޑުމެން ޙާޞިލްކުރަން ބޭނުންވާ ލަނޑުދަނޑިތައް ޙާޞިލްކުރެވެން އޮތީ މެންބަރު ހުރިހާ ޤައުމުތައް ގުޅިގެން މަސައްކަތްކޮށްގެންނެވެ. އެހެނީ، ސާކް ޤައުމުތަކުގެ ކުރިއެރުމާއި ތަރައްޤީ ބިނާވެފައިވަނީ، އަވަށްޓެރި ޤައުމުތަކުގެވެސް އެހީއާއި އެއްބާރުލުމުގެ މައްޗަށް ކަމަށްވާތީއެވެ. މި ރޮނގުން ތަޤްރީރު ކުރިއަށް ގެންދަވަމުން ރައީސުލްޖުމްހޫރިއްޔާ ވިދާޅުވީ، މި ސަރަޙައްދުގެ އެއް ހިސާބެއްގައި އިޤްތިޞާދީ ދުވެލި މަޑުޖެހިފައިއޮތުން ވެގެންދާނީ، އަނެއް ހިސާބުގެ އިޤްތިޞާދީ ކުރިއެރުން ހީނަރު ކުރުވާނެ ކަމަކަށެވެ. ހަމައެހެންމެ، މެންބަރު ޤައުމެއްގައި ދާޚިލީ ހަމަނުޖެހުމެއް އޮތްކަމުގައިވާނަމަ، މެންބަރު އެހެން ޤައުމުތަކަށް އެކަމުގެ ނޭދެވޭ އަސަރު ފޯރުމަކީ އެކަށީގެންވާ ކަމަކަށެވެ.\nރައީސުލްޖުމްހޫރިއްޔާގެ ތަޤްރީރުގައި، އޭޝިޔާ ސަރަޙައްދުތަކުގެ ތެރެއިން، ޚާއްޞަގޮތެއްގައި ދެކުނު އޭޝިޔާއަކީ، ދުނިޔޭގެ ތާރީޚުގައި މީގެކުރިން ދުވަހަކުވެސް ދެކެފައިނުވާ މިންވަރަކަށް ބާރުގެ ގޮތުންނާއި ޤާބިލުކަމުގެ ގޮތުން ކުރިއަރާފައިވާ ފާހަގަކޮށްލެވޭ ސަރަޙައްދެއް ކަމުގައި ވިދާޅުވިއެވެ. މި ރޮނގުން ތަޤްރީރު ކުރިއަށް ގެންދަވަމުން، ދުނިޔޭގެ މުސްތަޤްބަލް ބައްޓަން ކުރުން އޮތީ ސާކް ޤައުމުތަކުގެ އަތްމަތީގައިކަމަށް ދެކެވަޑައިގަންނަވާ ކަމަށް ރައީސުލްޖުމްހޫރިއްޔާ ވިދާޅުވިއެވެ.\nސާކް މެންބަރު ޤައުމުތަކުގެ މުއްސަނދިކަމުގެ މައްޗަށް ރައީސުލްޖުމްހޫރިއްޔާ ބައްލަވާލައްވަމުން، ސާކް ޤައުމުތަކުގެ އިޤްތިޞާދު މިއަދު މިދަނީ ކުރިއަރަމުންކަން ފާހަގަކުރެއްވިއެވެ. ރައީސުލްޖުމްހޫރިއްޔާ ވިދާޅުވިގޮތުގައި، މި ޤައުމުތަކުގެ ސިޔާސީ ނުފޫޒު މިދަނީ އިތުރަށް ވަރުގަދަވަމުންނެވެ. ދުނިޔޭގެ މަސްރަޙުގައި ހިނގަމުންދާ ތަފާތު ކަންތައްތަކަށް ބާރުފޯރުވުމުގެ ޤާބިލުކަން މިވަނީ މީގެކުރިން ނުވާ ވަރަށް އިތުރުވެފައެވެ. ޤައުމުތަކުގެ އާބާދީއަކީ، ޒުވާން، ކުޅަދާނަ އާބާދީއެކެވެ.\nމި ސަރަޙައްދުގެ ޤައުމުތަކުގެ މުފައްކިރުންނާއި، އެކިއެކި ދިރާސާތައް ކުރާ ފަރާތްތަކާއި، ސައިންޓިސްޓުންނަކީ، ދުނިޔޭގެ ފެންވަރުގައި ފާހަގަކޮށްލެވޭ މަޝްހޫރު ޢިލްމުވެރިންކަން ރައީސުލްޖުމްހޫރިއްޔާ ޚާއްޞަ ގޮތެއްގައި ފާހަގަކުރެއްވިއެވެ. އަދި މި ޤައުމުތަކުގެ ޘަޤާފަތަކީ މުޅި ދުނިޔެ ބަލައިގެންފައިވާ ޘަޤާފަތެއް ކަމަށާއި، މި ސަރަޙައްދުގައި އަމިއްލަ ފަރާތްތަކުން ހިންގާ ކުންފުނިތަކަކީ، މިއަދު ދުނިޔޭގެ އެންމެ ބޮޑު އަދި އެންމެ ކާމިޔާބު ކުންފުނިތަކުގެ ތެރެއިން ގުނާލެވޭ ކުންފުނިތައް ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ. ރައީސުލްޖުމްހޫރިއްޔާ އަދިވެސް ވިދާޅުވިއެވެ. “މިއަދު ދުނިޔޭގެ ސިޔާސީ މައިދާނުގައި ދުނިޔޭގެ ލޯތައް އަމާޒުވެފައިވަނީ އަޅުގަނޑުމެންނަށެވެ. އެހެންކަމުން، މިއީ އަޅުގަނޑުމެން މުސްތަޤްބަލުގައި ކުރިއަރަން ވިސްނަންވީ ވަގުތެވެ.”\nސާކް ސަރަޙައްދުގެ ޤައުމުތަކަކީ ވަރަށް ބޮޑު ޤުދުރަތީ ތަނަވަސްކަމެއް ލިބިފައިވާ ޤައުމުތަކެއްކަންވެސް ރައީސުލްޖުމްހޫރިއްޔާގެ ތަޤްރީރުގައި ފާހަގަކުރެއްވިއެވެ. އަދި މި ޤައުމުތަކަށް ލިބިފައިމިވާ ގިނަގުނަ ޤުދުރަތީ ވަސީލަތްތަކުގެ ބޭނުން ހެޔޮގޮތުގައި ހިފައިފިނަމަ، ސަރަޙައްދުގެ ރައްޔިތުންނަށް އެކަށީގެންވާ ރަނގަޅު، ފުއްދުންތެރި ދިރިއުޅުމެއް ހޯދައިދެވިދާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nސާކްގެ މި އަހަރުގެ ޝިޢާރު ކަމަށްވާ “ބިލްޑިންގ ބްރިޖަސް” މި ޝިޢާރަށް ރައީސުލްޖުމްހޫރިއްޔާ ބައްލަވާލައްވަމުން، އެމަނިކުފާނުގެ އުންމީދަކީ، މި ސަމިޓުގައިވެސް އަދި ކުރިއަށްއޮތް ސަމިޓްތަކުގައިވެސް، ސާކްގެ މެންބަރު ޤައުމުތަކުގެ މެދުގައި އެއްބާރުލުމާއި އެއްބައިވަންތަކަމުގެ ރޫޙެއް ޤާއިމުވެގެން ދިޔުން ކަމުގައި ވިދާޅުވިއެވެ. އެހެންނަމަވެސް، ޤައުމުތަކާއި، ފަރުދުންނާއި، ޤައުމުތަކުގެ އިޤްތިޞާދު އެކައްޗެއް ކަމަށް ހެދުމަށްކުރާ މަސައްކަތް އިތުރަށް ފުޅާކުރަންޖެހޭ ކަމަށް ރައީސުލްޖުމްހޫރިއްޔާ ވިދާޅުވެ، މި ސަބަބަށްޓަކައި ސާކްގެ މެންބަރު ޤައުމުތަކުގެ މެދުގައި އެއްބާރުލުން ޤާއިމުކުރުމަށްޓަކައި މަސައްކަތްކުރާނެ މައިގަނޑު ތިން ދާއިރާއެއް ކަނޑައެޅިފައިވާކަން ރައީސުލްޖުމްހޫރިއްޔާ ފާހަގަކުރެއްވިއެވެ. މިގޮތުން، އެންމެ ފުރަތަމަ ދާއިރާއަކީ ވިޔަފާރީގެ ގޮތުންނާއި، އިޤްތިޞާދީގޮތުންނާއި، ދަތުރުފަތުރުގެގޮތުން މެންބަރު ޤައުމުތައް ގުޅާލުމެވެ. ދެވަނަ ދާއިރާއަކީ، ކަނޑުފޭރުމާއި މޫސުމަށް އަންނަ ބަދަލުތަކުގެ މައްސަލަތައްފަދަ ޤައުމީ ސަލާމަތާބެހޭ ކަންކަމުގައި ސަރަހައްދީ އެއްބާރުލުން ޤާއިމުކުރުމެވެ. ތިންވަނަ ދާއިރާއަކީ ހެޔޮވެރިކަން ޤާއިމުކުރުމެވެ.\nރައީސުލްޖުމްހޫރިއްޔާގެ ތަޤްރީރުގައި، ސާކް ޤައުމުތަކުގެ މެދުގައި އޮންނަ ގުޅުން ބިނާވެފައި އޮންނަނީ އަޣްލަބިއްޔަތުން ކަންކަން ނިންމުމުގެ އުސޫލުގެ މައްޗަށް ކަމަށްވެސް ވިދާޅުވިއެވެ. އަދި ސާކް ޖަމްއިއްޔާގެ ގުޅުން ބިނާވެފައި އޮންނަނީ ކުރިއެރުމާއި ފާގަތިކަން ގެނައުމުގެ މައްޗަށް ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nމި ޤައުމުތަކުގެ ކުރިއެރުމާމެދު ހެޔޮ އުންމީދުކުރަންޖެހޭ ސަބަބުތަކެއް އެބަހުރިކަމާއި، ޤައުމުތައް ބިނާވެފައި އޮތް އަސާސް ކިތަންމެހާވެސް ވަރުގަދަ ކަމަށް ރައީސުލްޖުމްހޫރިއްޔާގެ ތަޤްރީރުގައި ވިދާޅުވިއެވެ. ރައީސުލްޖުމްހޫރިއްޔާ ބަޔާންކުރެއްވިގޮތުގައި، ޒުވާން، ހިތްވަރުގަދަ އާބާދީއެއް ސާކް ޤައުމުތަކުގައި ދިރިއުޅެމުން އެބަގެންދެއެވެ. މި ޤައުމުތަކުގެ ޑިމޮކްރަސީގެ ނިޒާމްތައް ހަރުދަނާވެފައި، އިޖްތިމާއީ ގުޅުން ވަރުގަދައެވެ. އަދި ޤައުމުތައް އިޤްތިޞާދީ ރޭހުގައި ކުރިއަރައިދާހެން އަޅުގަނޑުމެންގެ ސިޔާސަތުގެ މުހިންމުކަން ހަމަ އެއާ އެއްވަރަށް އިތުރުވެގެންދެއެވެ.\n17 ވަނަ ސާކް ސަމިޓުގައި ރައީސުލްޖުމްހޫރިއްޔާ މިއަދު ކުރެއްވި ތަޤްރީރު ނިންމަވާލެއްވީ، މާޒީވެދިޔަ ތާރީޚާއި ކުރީގެ އިޖްތިމާޢީ ޤަބޫލުކުރުންތަކާއި އުސޫލުތަކަކީ އަޅުގަނޑުމެންގެ ކުރިއެރުމަށް އޮތް ހުރަހަކަށް ނެހެދުމަށް ގޮވާލައްވަމުންނެވެ. މި ސަރަހައްދުގެ ހާލަތު ރަނގަޅުކުރުމަށް މަސައްކަތް ކުރުމަށާއި، ރައްޔިތުން އެދޭ ވެރިންނަށްވުމަށް މަސައްކަތް ކުރުމަށާއި، ދުނިޔޭގެ ހާލަތު ރަނގަޅުކުރުމަށްޓަކައި މަސައްކަތް ކުރުމަށްވެސް ގޮވާލައްވަމުންނެވެ.\n17 ވަނަ ސާކް ސަމިޓް ފެށުނީ މިއަދު މެންދުރުފަހު 2.30 ގައެވެ. ސަމިޓް ހުޅުވުމުގެ ޖަލްސާއަށް ސާކް ޤައުމުތަކުގެ ވެރިން، އައްޑޫ އިކްއެޓޯރިއަލް ކޮންވެންޝަން ސެންޓަރަށް ވަޑައިގަތުމުން، އެބޭފުޅުންނަށް މަރްޙަބާ ވިދާޅުވީ، ރައީސުލްޖުމްހޫރިއްޔާ މުޙަންމަދު ނަޝީދާއި އެމަނިކުފާނުގެ އަނބިކަނބަލުން ލައިލާ ޢަލީއެވެ. 17 ވަނަ ސާކް ސަމިޓުގެ ޗެއަރމަނަކީ، ރާއްޖޭގެ ރައީސުލްޖުމްހޫރިއްޔާ މުޙަންމަދު ނަޝީދެވެ.


Youth City aki zuvaanunge aa Madhina: Raees yameen\nރައީސް އަބްދުﷲ ޔާމީން ރޭގެ ރަސްމިއްޔާތުގައި\n31 އޯގަސްޓު 2018 11 ކޮމެންޓް\nޔޫތްސިޓީ އަކީ ޒުވާނުންގެ އާ މަދީނާ: ރައީސް ޔާމީން\nހުޅުމާލެ ޔޫތް ސިޓީއަކީ ޒުވާނުންގެ އާ މަދީނާކަމަށް ރައީސް އަބްދުﷲ ޔާމީން ވިދާޅުވެއްޖެއެވެ.\nރައީސް އަބްދުﷲ ޔާމީން މިހެން ވިދާޅުވީ މާލެއާއި ހުޅުލެއާއި ދެމެދު އަޅާފައިވާ "ސިނަމާލެ" ބްރިޖް ހުޅުވުމަށް ރޭ ބޭއްވި ރަސްމިއްޔާތުގައި ވާހަކަފުޅު ދައްކަވަމުންނެވެ.\nބުރިޖްގެ މަސައްކަތާއި ބެހޭގޮތުން ވާހަކަ ދައްކަވަމުން ރައީސް ޔާމީން ވިދާޅުވީ ބްރިޖް ހުޅުވިގެން މިދިޔައީ ބްރިޖްގެ މަސައްކަތް އިތްފިތާހު ކުރިތާ ތިން އަހަރާއި 11 މަސް ފަހުން ކަމުގައެވެ. އަދި ބުރިޖަކީ ޔޫތް ސިޓީއަށް ދެނޭވެ އާމަގުކަމަށް ވިދާޅުވެ ރައީސް ޔާމީން ވިދާޅުވީ "އެއީ އުއްމީދު ސިޓީކަމަށާއި ޒުވާނުންގެ އާ މަދީނާ" ކަމުގައެވެ.\n"ދަ ބްރިޖް ދެޓް އެނޭބަލްސް އީގަރ ޔަންގް މެން އެންޑް ވޮމެން ޓް ކްރޮސް އޯވަރ އިންޓްދަ ޔޫތް ސިޓީ، ދަ ސިޓީ އޮފް ހޯޕް، އަ ނިއު މަދީނާ ފޯރ އަވަރ ޔޫތް" ރައީސް ޔާމީން ވިދާޅުވިއެވެ.\nThe Bridge that enables eager young men and women, to cross over into the Youth City, the City of Hope,anew Madina for our youth.\nސިނަމާލެ ބްރިޖް ހުޅުވާފައިވަނީ ރޭ އާޓިފިޝަލް ބީޗް ސަރަހައްދުގައި ބޭއްބި ހާއްސަ ރަސްމިއްޔާތުގައެވެ. ހަވާއެރުވުމުގެ ކުލަ ގަދަ ހަފްލާގައި ބުރިޖް ހުޅުމާފައިވާއިރު ޗައިނާގެ އޮފިޝަލުންނާއި ދިވެހި ސަރުކާރުގެ އިސްވެރިން މި ރަސްމިއްޔާތުގައި މިރޭ ބައިވެރިވެވަޑައިގެންނެވިއެވެ.\nބްރިޖްގެ މައި ދޮރު ދިއްލާލުމާއި އެކު ބްރިޖް ހުޅުއްވާދެއްވީ ރައީސް ޔާމީނާއި ޗައިނާއިން މި ރަސްމިއްޔާތަށް ވަޑައިގެން އުޅުންވާ ހާއްސަ މަންދޫބު ވެންގް ޝިއާޓާއޯ އެވެ.\nޗައިނާއާއި ދިވެހިރާއްޖެއާ ދެމެދު އޮންނަ ރަޙުމަތްތެރިކަމުގެ ރަމްޒެއްގެ ގޮތުގައި ދެ ޤައުމުން ގުޅިގެން ތަރައްޤީކޮއްފައިވާ މި ބުރިޖުގެ ދިގުމިނުގައި 1.3 ކިލޯ މީޓަރު ހުރެއެވެ. އަދި، ފުޅާމިނުގައި 20.3 މީޓަރު ހުރެއެވެ. ކަނޑުދަތުރުކުރާ އުޅަނދުފަހަރުގެ ތެރެއިން އުސްމިނުގައި 12 މީޓަރު ހުންނަ އުޅަނދުފަހަރަށް ބުރިޖުގެ ދަށުން ދަތުރުކުރެވޭނެއެވެ.\nބްރިޖްގެ މަސައްކަތް ނިމި މިރޭ ހުޅުވިއިރު ބުރިޖްގެ މަސައްކަތް ފަށާފައިވަނީ 2016 ވަނަ އަހަރުގެ މެއި މަހުއެވެ.\nސިނަމާލެ ބްރިޖަށް ޖުމްލަ 200 މިލިއަން ޑޮލަރު ހަރަދު ވެއެވެ. އޭގެ ތެރެއިން 116 މިލިއަން ޑޮލަރަކީ ޗައިނާ ސަރުކާރުގެ ހިލޭ އެހީ އެވެ. އަދި 72 މިލިއަން ޑޮލަރަކީ ޗައިނާގެ ލޯނު އެހީ އެވެ. ސިނަމާލެ ބްރިްގެ މަސައްކަތަށް ދިވެހި ސަރުކާރުން ހަރަދުކުރީ 12 މިލިއަން ޑޮލަރެވެ.\nރައީސް ޔާމީން ސިނަމާލެ ބްރިޖް\nMadina means Land of beauty\nގަމާރުންނޭ .އޭގެ މާނައަކީ ތަހްޒީބާ ތަމައްދުން\nއިނގިރޭސި ބަހުން ދިން ސްޕީޗެއްގައި އެތަނަށް މަދީނާ ގެންނާކަށް ނުޖެހޭ... ކީއްވެ އެހެން ސިޓީއެއްގެ ނަން ނުކީ.. މަދީނާއަކީ މުސްލިމުންގެ މުގައްދަސް ތަނަކަށްވާއިރު އެނަން ކިޔުމެއްގެ ބޭނުމެއްނެތް. އެހެންނޫނަސް ޗައިނާއަކީ މުސްލިމުންނަށް ނުހަނު އަނިޔާކުރާމީހުން އުޅޭ ބުދުދީނުގެ ގައުމެއް.\nމަދީނާ އަަރަބި ބަހުން ސިޓީއަށް ކިޔާއިރު ދިވެހިބަހުން އެއީ ޚާއްޞަނަމެއްކަން ފާހަގަކޮށްލަން..\nއިނގިރޭސިން ދިން ސްޕީޗެއްގައި ކީކުރާށޯ އަރަބިން ސިޓީ މިކީ ދެން. ތީ ރައީސް ނަޝީދު ވިދާޅުވި އެއްޗެއް ނަމަ އިސްލާމް ދީނަށް ފުރައްސާރަ ކުރިއޭ ގޮވަމުން ލަކޭމެން ދުވެ ފުމެ ނަގާނެ\nކަލޯގެއާ މައްކާބޭނުންވަނީ ޒުވާނުންއެކަންޏެއްނޫނޭ. ކުފުރުނުވެ ދީނުންބޭރުނުވެ އަވަހަށްފައިބާ .. ތިހާވަރުންދާނަމަ ހުޅުމާލޭގަ ގެފުޅެއްބިނާކޮށްފަ ފިޔާތޮށިންފޮނުވައިގެން އެތަނުގަތަވާފުވެސްކުރުވާނެ އަދި އެއަށްފަހު ދިވެހިންގެ ކަލެއްކަމަށް ދައުވާވެސްކުރާނެހެންހީވޭ ؟ ހުރިހިތާމައެއްގެބޮޑުކަމާއޭ ..\nނަސީބެއްނު މިބުރިޖަކީ ސިރާތުމަގޭ ނުބުނިކަން.\nޙަަައްޖައްދާ މީހުންނަށް ވަރަށް ފަސޭހަ ވާނެދޯ\nމަދީނާގެ މާނައަކީ "ސިޓީ"\nޢަލީ ޝަރީފް އިސްލާމިކު މިނިސްޓްރީ\nރައީސް ޔާމީން ހުޅުމާލެ ޒުވާނުންގެ މަދީނާގެ ނަމުގާ ސިފަ ކުރެއްްވުމަކީ ރަނގަޅު ކަމެއް ހަގީގަތުގަ އެ އީ މުޅިން އާ މަދީނާ އެއް މަދީނާ އަރަބި ބަހުން ބޭނުން ކުރަނީ ސިޓީ ބޮޑެތި ރައްތަކަށް އެހެންވީމާ ދީނާ ހިލާފު ކަމެއް ނޫން އެއީ.\nމިހާރަކަށް އައިސް ލާދީނީ އެތަކެއް ވަހެއް ވާހަކައެއް ރ.ޔާމީން ދައްކާއިރުވެސް އެމަށްސަލަ ބަލާނެ ބެލޭނެ ކީއްކުރަންތޯ ކުއްވެރިކޮއްލާނެ އިސްލާމިކް މިނިސްޓްރީ ގެ މުވަށްޒަފެއްހިސާބް ނެތް. 1 މިލިޔަން ޑޮލަރު އަމިއްލަ އެކައުންޓަށް ޖަމާކުރިކަމަށް އެންޓިކޮރަޕްސަން ގެ ތަހްގީގަށް ސާބިތުވެ، ތިމަށްނަގެއަށް ވަންނަނީ ހަލާލް ފައިސާނޫންކަމަށް ތަކްރާރްކޮން އެދަނީ ހާމަވާގޮތަށް ސާބިތުހިފޭވަރަށް ދައްކަމުން\nބުރިޖުގެ ދިގު މިނަކީ 1.3 ކިލޯ މީޓަރ. ރަނގަޅު ކޮށްލާ.


Council thakah mihaathanah 450.3 Million rufiya dhookohfi - vNews.mv\nމަރްޔަމް ލީން 16 April 2021, 13:06\nކައުންސިލްތަކަށް މިހާތަނަށް ދައުލަތުގެ ބަޖެޓުން 450.3 މިލިއަން ރުފިޔާ ދޫކޮށްފިއެވެ.\nފިނޭންސް މިނިސްޓްރީން ކޮންމެ ހަފްތާއަކު އާންމުކުރާ "ވީކްލީ ފިސްކަލް ޑިވެލޮޕްމެންޓްސް"ގައި ވަނީ މިއަހަރުގެ އެއްވަނަ ދުވަހުން ފެށިގެން މިމަހުގެ 8 ވަނަ ދުވަހުގެ ނިޔަލަށް ދައުލަތުގެ ބަޖެޓުން ކޮށްފައިވާ ހަރަދުތަކުގެ މައުލޫމާތު އާންމުކޮށްފައެެވެ.\nއެގޮތުން މިމަހުގެ 8 ވަނަ ދުވަހުގެ ނިޔަލަށް ކައުންސިލްތަކަށް 450.3 މިލިއަން ރުފިޔާ ވަނީ ދޫކޮށްފައެވެ. މިދިޔަ އަހަރުގެ މި މުއްދަތުގައި ކައުންސިލްތަކަށް ދޫކޮށްފައިވަނީ 415.3 މިލިއަން ރުފިޔާއެވެ. ދައުލަތުގެ ބަޖެޓުން ހިލޭ އެހީގެ ގޮތުގައި މިއަހަރު 1.2 ބިލިއަން ރުފިޔާ ކައުންސިލްތަކަށް ދޭން ކަނޑައަޅާފައިވާއިރު، އެއީ ބަޖެޓުގެ5އިންސައްތައެވެ.\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް9ވަނަ އިސްލާހު ގެނައުމުގެ ބިލާއެކު ކައުންސިލްތަކަށް ވަނީ ގިނަ ބާރުތަކެއް ދީފައެވެ.\nއެގޮތުން ރަށުގެ އިޙްތިސާސްގެ ތެރޭގައި ހިމެނޭ ވަސީލަތްތަކުން ލިބޭ އާމްދަނީގެ 40 އިންސައްތަ ކައުންސިލްތަކަށް ލިބުމާއި، "ބްލޮކް ގްރާންޓް" ނުވަތަ ހިލޭ އެހީ ދޭ ގޮތުގައި ކައުންސިލްތަކަށް ޑޮމެސްޓިކް ރެވެނިއުގެ5އިންސައްތަ ދައުލަތުގެ ބަޖެޓުން ދިނުން ހިމެނެއެވެ.\nމި އިސްލާހަށްފަހު ބޭއްވި ފުރަތަމަ ކައުންސިލް އިންތިހާބު މިދިޔަ ހޮނިހިރު ދުވަހު ބާއްވާފައިވާއިރު، މި އިންތިޚާބުގައި ޖުމްލަ 3،935 ކެންޑިޑޭޓުން ވާދަކޮށްފައިވެއެވެ.\nލޯކަލް ކައުންސިލް އިންތިޚާބަށް 2،265 ކެންޑިޑޭޓުން ވާދަކޮށްފައިވާއިރު، އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް 1670 ކެންޑީޑޭޓުން ވާދަކޮށްފައިވެއެވެ. މިގޮތުން އަތޮޅު ކައުންސިލަށް 46 ކެނޑީޑޭޓުން ވާދަކޮށްފައިވާއިރު، ރަށު ކައުންސިލަށް 427 ކެންޑިޑޭޓުން ވާދަކޮށްފައިވެއެވެ. ކައުންސިލް މެމްބަރުކަމަށް 890 ކެންޑީޑޭޓުން ވާދަކޮށްފައިވާއިރު، އަތޮޅު ކައުންސިލްތަކުން އަންހެނުންނަށް ހާއްސަކޮށްފައިވާ ގޮނޑިތަކަށް 784 ކެންޑިޑޭޓުން ކުރިމަތިލާފައިވެއެވެ.\nސިޓީ ކައުންސިލްތަކުގެ މޭޔަރު ކަމަށް 13 ކެންޑިޑޭޓުން ކުރިމަތިލާފައިވާއިރު، ސިޓީ ކައުންސިލް މެމްބަރުކަމަށް 75 ކެންޑިޑޭޓުން، ސިޓީ ކައުންސިލްތަކުން އަންހެނުންނަށް ހާއްސަ ކޮށްފައިވާ ގޮނޑިތަކަށް 30 ކެންޑިޑޭޓުން ކުރިމަތިލާފައިވެއެވެ.\nމި އިންތިޚާބުގައި މުޅިއެކު 982 ކެންޑިޑޭޓުން ހޮވަންޖެހޭއިރު، އަދިވެސް ހުރިހާ ވޯޓުފޮއްޓެއްގެ ވޯޓު ގުނާ ނިންމާފައެއް ނުވެއެވެ. އެހެންނަމަވެސް އަންނަ ހުކުރު ދުވަހުގެ ކުރިން އިންތިޚާބުގެ ވަގުތީ ނަތީޖާ އިއުލާނުކޮށް، ވީހާވެސް އަވަހަކަށް ދާއިމީ ނަތީޖާ އިއުލާނުކުރުމުގެ މަސައްކަތް ކުރާނެ ކަމަށް އިލެކްޝަންސް ކޮމިޝަނުން ބުނެފައިވެއެވެ.


Xavi Ge Coach Kamuge Dhashun Barca Furathama Faharah Balivejje - Vaguthu\nއޮމިކްރޮން ފެތުރުން ވަރަށް އަވަހަށް މަޑުޖެހިދާނެ! - 30 ސިކުންތު ކުރިން\nސްޕެނިޝް ލީގުގައި ރޭ ބާސެލޯނާގެ އާ ކޯޗު ޒަވީ ހެނާންޑޭޒްގެ ދަށުން އެ ޓީމު ފުރަތަމަ ފަހަރަށް ބަލިވެއްޖެ އެވެ.\nބާސެލޯނާ ބަލިވެފައިވަނީ ރޭ ރެއާލް ބެޓިސް އަތުން 1-0 ގެ ނަތީޖާއަކުންނެވެ. ޒަވީ ކޯޗުކަމާއި ހަވާޅުވިދަހުން ބާސާ ލީގުގައި ކުޅުނު ދެ މެޗުން ވަނީ މިހާތަނަށް މޮޅުވެފައެވެ. އަދި ޗެމްޕިއަންސް ލީގުގައި ބެންފީކާ އާއި އެއްވަރުކޮށްފައެވެ.\nމި ނަތީޖާއާއެކު ބާސެލޯނާ އޮތީ ކުޅުނު 15 މެޗުން ލިބުނު 23 ޕޮއިންޓާއެކު ތާވަލުގެ ހަތްވަނައިގައެވެ. ތާވަލުގެ އެއްވަނައިގައި އޮތީ ރެއާލް މެޑްރިޑެވެ. އެއީ ކުޅުނު 16 މެޗުން ލިބުނު 39 ޕޮއިންޓާއެކު އެވެ. އެއްވަނައަށް ދިއުމަށް ބާސެލޯނާ އަދިވެސް ގިނަ މަސައްކަތްތަކެއް ކުރަންޖެހެއެވެ.\nމި މެޗުގައި ބާސެލޯނާއަށް ލަނޑުޖަހާނެ ރަނގަޅު ފުރުސަތުތަކެއް ލިބުނު ނަމަވެސް ބެޓިސް ދިޔައީ ބާސެލޯނާގެ ބަލިފައިތަކަށް ބެލުމަށްފަހު އެ ޓީމަށް ބާރުބޮޑުކޮށްފައެވެ. އެގޮތުން އެ ޓީމުގެ ހުއަންމީ އޮފްސައިޑު ލަނޑެއް ޖެހިއިރު ބާސާގެ ފަހަތުން ގިނަ ޖާގަތަކެއް ތަނަވަސްކުރުމުން އޭގެ ފައިދާވެސް އެ ޓީމުން ނެގިއެވެ.\nމެޗުގައި ރެއާލް ބެޓިސްގެ ހަމައެކަނި ލަނޑު ކާމިިޔާބުކޮށްފައި ވަނީ މެޗުގެ 79 ވަނަ މިނެޓުގައެވެ. މިއީ ޓެލޯ ދިން ބޯޅައެއްގައި ހުއަންމީ ކާމިޔާބުކުރި ލަނޑެކެވެ. އޭނާ ފޮނުވާލި މި ބޯޅަ ދިޔައީ ތިރިތިރިން ގޯލުގެ ކަނަށެވެ.\nމެޗަށް ފަހު ބާސެލޯނާގެ ކޯޗު ޒަވީ ބުނީ އެ ޓީމުން އަދިވެސް ރަނގަޅުކުރަން ޖެހޭ ގިނަ ކަންކަން އެބަހުރި ކަމަށާއި މިއީ ބާސާ މޮޅުވުން ހައްގު މެޗެއް ކަމަށެވެ. އަދި ބަލިވިޔަސް ކުޅުންތެރިންގެ މަސައްކަތާއި މެދު ފަހުރުވެރިވާ ކަމަށް ޒަވީ ބުންޏެވެ.\nފެރާން ޓޮރޭސް ބޮޑުއަގުގައި ބާސެލޯނާއަށް ބަދަލުވެއްޖެ\nދިހަ ކުޅުންތެރިންނާއެކު ކުޅުނު ސެވިއްޔާ އަތުން ބާސާ ވީ އެއްވަރު


އައިޑީ ކާޑް ހެއްދުމުގެ ޚިދުމަތް، އިހަވަންދޫއިން — Ihavandhoo.com\nއައިޑީ ކާޑް ހެއްދުމުގެ ޚިދުމަތް، އިހަވަންދޫއިން\n9 މާރިޗު 20130އެޑްމިން\nފުރިހަމަ ޑިމޮކުރަސީއެއްގެ، މައިގަނޑު އެއްއަސާސަކީ، ގިނަ ޚިދުމަތްތަކެއް ވީހާ ކައިރިން ފޯރުކޮށްދިނުމެވެ. އަސާސީ ޚިދުމަތްތަކުގެ އިތުރުން ކޮންމެހެން ލިބިދޭންޖެހޭ ޚިދުމަތްތަކެއް ފަރުދީ ވިސްނުމުން ވިސްނާލާއިރު، ސިފަވަމުން ދެއެވެ. އެކަންތައްތަކަކީ އަސާސީ ޚިދުމަތްތަކެއްކަމުގައި ލޭބަލްކުރެވިފައި ނުވިނަމަވެސް، އެޚިދުމަތްތަކާއި ކަންތަތަކާ ނުލައި ދިރިއުޅުމުގެ ޢާއްމު ޚާލަތައް ރުޖޫޢަވުމަށް ގޮންޖެހުންތަކެއް ކުރިމަތިކުރުވައެވެ. އެގޮތުން ދިވެހި ކޮންމެ ފަރުދަކުވެސް، އޭނާ ޝަހުސިއްޔަތު ރަމްޒުކޮށްދޭ އައިޑެންޓިޓީ ކާރޑުގެ ބޭނުންތެރިކަން ފާހަގަކުރެއެވެ. އަދި ދިރިއުޅުމުގައި ކޮންމެހެން ހޯދުން ލާޒިމުކުރާ އެއް ޚިދުމަތަކަށް އައިޑީ ކާރޑު ހެއްދުމުގެ ޚިދުމަތްވެއެވެ.\nދިވެހިރާއްޖޭގެ ކޮންމެ ރައްޔިތަކަށް އޮތުން ލާޒިމްކުރާ އައިޑީ ކާރޑު ރަށުގައި ހުރެގެން ހެއްދޭނޭ ނިޒާމެއް، އިހަވަންދޫގެ އެންމެހާއި ރައްޔިތުންނަށް ވަނީ އިހަވަންދޫ ކައުންސިލުގެ ފަރާތުން ފަހިކޮށްދީފައެވެ. 2012 ވަނަ އަހަރުގެ ފެބްރުއަރީ މަހުގެ ފުރަތަމަ ދުވަހުން ފެށިގެން ފަހިކޮށްދީފައިވާ މިޚިދުމަތަކީ ކައުންސިލްގެ ބަޖެޓުން ( 50000 ރުފިޔާއަށްވުރެށް އިތުރު ހަރަދެއްކޮށް) ކަމާއި ބެހޭ އެންމެހާއި އާލަތްތައް ހޯދާ، ސީދާ އިހަވަންދޫ ރަށުކައުންސިލުން އިހަވަންދޫގެ ރައްޔިތުންނަށް އިތުރު ޚިދުމަތެއްގެ ގޮތުންފޯރުކޮށްދޭ ޚިދުމަތެކެވެ.\nމިޚިދުމަތަކީ ކައުންސިލަށް އެއްވެސް ޢާއްމުދަނީއެއް ލިބޭ ހިދުމަތަކަށްނުވެއެވެ. ނަމަވެސް މިކަމުގައި އޮތް އެންމެ ބޮޑު ހިތްހަމަޖެހުމަކީ، މިޚިދުމަތުގެ ސަބަބުން އިހަވަންދޫ ރައްޔިތުންނަށް ލިބޭ ފަސޭހައާއި ރައްޔިތުންގެ ޖީބަށް ލިބިގެންދާ ލުއިކަމެވެ. އެގޮތުން ރަށުކައުންސިލްތައް އުފެދި އިހަވަންދޫގެކައުންސިލް އިންތިހާބުވުމުގެ ކުރިން، މިޚިދުމަތް ލިބިގަތުމަށްޓަކައި ކިތަންމެ ކުޑަ ކުއްޖާ، އަދި އަމިއްލަ ހާލަށް ނޫޅެވޭ ނުކުޅެދޭ މީހާ ނުވަތަ މާބަނޑުމީހާ އަދި ޒުވާނެއް މުސްކުޅިއެއްކަމުގައިވިޔަސް ދާންޖެހިފައިވަނީ ސަރުކާރުގެ ފަރާތުން މިޚިދުމަތް ފޯރުކޮށްދެމުން އަންނަ މާލެ، ކުޅުދުއްފުށި، ދިއްދޫ ނުވަތަ އެންމެ ކައިރިން ހޯރަފުށްޓަށެވެ.\nއަސާސީ ޚިދުމަތެއްގެ ގޮތުގައި ލޭބަލްވެފައި ނެތެއްކަމަކު، މިބޭނުންތެރި ޚިދުމަތް ހޯދުމަށްޓަކައި، ހޭދަކުރަންޖެހޭ ވަގުތާއި ޚަރަދު ވަރަށްބޮޑެވެ. ކައުންސިލުން މިޚިދުމަތް ފޯރުކޮށްދިނުމަށްޓައި ނިންމި ސަބަބުތަކުގެ ތެރެއިންވާ އެއްމެ ބޮޑު އެއްސަބަބުކަމުގައި އެސަބަބު ވެއެވެ. އަދި އެހެންމެ އައިޑީކާޑެއްނެތި ބޭސްފަރުވާކުރުންފަދަ ޙިދުމަތެއް ހޯދުމަށް އުޅުމަކީ ޚިޔާލާއި ތަޞައްވަރުވެސް ކޮށްލެވިފައި ނުވާވަރުގެ ބޮޑު ޚަރަދެކެވެ. ނަމަވެސް، އައިޑީ ކާޑް އޮވެ، ދެންނެވުނު ޚިދުމަތް ހޯދުމަކީ ހީވެސް ނުކުރާހާ ޖީބަށް ލުއިފަސޭހަ ކަމެކެވެ. އެހެންކަމަށްވެސް ވުމާއިއެކީ އައިޑީ ކާޑް ހެއްދުމަކީ ކުއްޖަކު ދުނިޔެއަށް އުފަންވުމާއި އެކު ކޮންމެހެން ކުރަންޖެހޭ ކަމަކަށްވެސް އޮތީ ވެފައެވެ.\nހަމަ ޔަޤީންނުންވެސް މި ދެންވިޚިދުމަތް ރަށުންބޭރުން ހޯދުމަށްޓަކައި، އެންމެ ކައިރިން ޚިދުމަތް ލިބިގަތް ކަމުގައި ވީނަމަވެސް، 500 ރުފިޔާ މަދުވެ ގެން ޚަރަދު ނުކޮށް ފަރު ނުޖެހޭނެކަމީ، ޙަޤީޤަތެކެވެ. އަދި ހަމައެހެންމެ، މީހަކު ދަތުރެއް ހަދައިގެން މާލެގޮސްގެން މިޚިދުމަތް ހޯދަން ޖެހިއްޖެނަމަ، 1000 ރުފިޔާ ނުވަތަ 1500 ރުފިޔާ ދަތުރަށް އެކަނި ހަރަދުކުރަން ޖެހޭނެ ކަމަށް ޤަބޫލުކުރެވެއެވެ. އަދި ކެއުމުގެ ޚަރަދާއި އިތުރު ބޭނުންތަކަކީ ރަށުން ބޭރުން ޚަރަދެއް ކޮށްގެން މެނުވީ ލިބޭނޭ ޚިދުމަތްތަކެއް ކަމަށް ނުބެލެވެއެވެ.\nކަން މިހެން އޮތުމުން އިހަވަންދޫ ކައުންސިލްގެ ކައުންސިލަރުންގެ އިސްނެގުމާއެކުގައި، ކައުންސިލްގައި ދެމުންދާ މިޚިދުމަތް ވީހާވެސް ފުޅާ ދާއިރާއެއްގައި ފޯރުކޮށްދިނުމުގެ ގޮތުން،އެދިއްޖެ ހާލަތެއްގައި، ނުކުޅެދޭ ކުއްޖެއްނަމަ ގެއަށްގޮސް ބަލިމީހާއަށް އުނދަގޫ ނުވާ އުސޫލަށް ޚިދުމަތް ފޯރުކޮށްދެވެއެވެ. ތުއްތުކުޑަކުއްޖެ ކަމުގައިވިޔަސް ޚިދުމަތް ފޯރުކޮށްދެނީހަމަ މިއުސޫލުންނެވެ. އެހެނީ، ބާރު އަވީގައި ދުރު ހިސާބުން ދެންނެވުން2ފަރާތް ކައުންސިލް އިދާރާއަށް ގެނައުން އެއީ ދަތިކަމެއްކަމަށް ކައުންސިލަށް ގަބޫލުކުރެވުމެވެ. އަދި އެފަދަ ތަކުލީފު، އެފަރާތްތަކަށް ނުޖެއްސުމުގެ މާތް މަޤްޞަދުގައެވެ. މި ހިދުމަތަކީ އާއްމު އުސޫލެއްގެ މަތިން ކޮންމެ ރަސްމީ ދުވަހަކު 9:00 ން 13:00 އަށް ފޯރުކޮށްދޭ ޚިދުމަތެއް ކަމުގައި ވީނަމަވެސް ޚާއްޞަ ޙާލަތެއް މެދުވެރިވެގެން އެދިލައްވައިފި ރައްޔިތަކަށް މި ޚިދުމަތް ފަސްޖެހުމެއްނެތި ރަސްމީ ބަންދު ގަޑިތަކުގައިވެސް ފޯރުކޮށްދީފައި ވެއެވެ. އަދި ކައުންސިލުން މިހާރުވެސް މިއަގުހުރި ޚިދުމަތް ގެންދަނީ ފޯރުކޮށްދެމުންނެވެ. އިހަވަންދޫއިން މި ޚިދުމަތް ލިބިގަންނަ އެހެނިހެން ރަށްރަށުގެ ރައްޔިތުންގެ ފަރާތުންވެސް ޚިދުމަތާއި ގުޅޭގޮތުން " ޕޮޒިޓިވް ފީޑްބެކް " ގެ ގޮތުން، އަތޮޅުގައި މި ޚިދުމަތް ދެމުންދާ އެހެނިހެން ތަންތަނަށްވުރެ އިހަވަންދޫއިން ޚިދުމަތް ލިބިގަތުމުގައި އަދި އެހީތެރިކަން ލިބިގަތުމުގައި ފަސޭހަކަމަށް ފާހަގަކޮށްފައިވެއެވެ.\nކައުންސިލް އިދާރާއިން މިޚިދުމަތް ލިބިގަތުމަށް ފަސޭހަވާނީ ކައުންސިލަރަކާއި މުއާމަލާތުކޮށްގެންނެވެ. ސަބަބަކީ، މިއީ ސަރުކާރުގެ މެންޑޭޓްގެ ތެރޭގައި ހިމެނިފައިނުވިނަމަވެސް، މިރަށަށް އިންތިހާބުވެފައިވާ، ރަށުގެ ކައުންސިލަރުންގެ އިސްނެގުމާއެކުގައި، އެފަރާތުން ފޯރުކޮށްދޭ ޚިދުމަތެއް ކަމުގައިވުމެވެ. މިހާތަނަށް 600 އަށް ވުރެ ގިނަ ފަރާތްތަކުން މި ޚިދުމަތް ލިބިގަނެފައިވާ ހިނދު ، 600 މީހުންނަށް (500 ރުފިޔާ ރަށުން ބޭރަށް ޚިދުމަތް ލިބި ގަތުމަށްޓަކައި ހިނގާނެ އެންމެ ކުޑަ އަންދާޒީ މިންވަރުކަމަށް ބަލައި ) 300000 ( ތިންލައްކަ ) ރުފިޔާ ގެ މިންވަރެއް ސަލާމަތް ކުރެވޭނެ ކަން ފާހަގަކުރެވެއެވެ.\nއެހެންކަމުން މިއީ މުޅި މިއިހަވަންދޫގެ ރައްޔަތުންގެ އަތުން މާތް ﷲގެ ރަޙްމަތްފުޅާލައިގެން، އިހަވަންދޫގެ ކައުސިލަރުންގެ ވިސްނުންތެރިކަމާ، މިންނަތް މަސައްކަތުން ސަލާމަތްކުރެވުނު ބޮޑު ޚަރަދެކެވެ. އައިޑީ ކާޑަކީ ހަލާކުވާ، ގެއްލޭ، މައުލޫމާތު ބަދަލުވެގެން އައުކުރަންޖެހޭ އަދި މުއްދަތު ހަމެވެގެން އައުކުރަން ޖެހުންފަދަ ގިނަ ޙާލަތްތަކުގައި ތަކުރާރުކޮށް ބަދަލުކޮށް އައުކުރަން ޖެހޭ މުހިއްމު އެއްޗަކަށް ވީ ހިނދު މުސްތަޤުބަލުގައި މާތް ﷲ ގެ ވާގިފުޅާއި އިރާދަފުޅާއީ އެކު މި ފަދަ ޚިދުމަތެއްގެ ސަބަބުން އިހަވަންދޫގެ ރައްޔިތުންގެ އަތުން ސަލާމަތްވެގެން ދާނީ މިފަދަ ކިތައް ކިތައް 300000 ރުފިޔާ ތޯ ތިޔަ ކިޔުންތެރިޔާވެސް، ތަޞައްވަރު ކޮށްލައްވާށެވެ.


Evves Meehaky Enme Ufaluga Ulhey Meeheh Nun | Dhiislam\nއެއްވެސް މީހަކީ އެންމެ އުފަލުގައި އުޅޭ މީހެއްނޫނެވެ.\nދިއިސްލާމް ޑެއިލީ ފެބްރުއަރީ 21, 2010\nވަރަށް އުފަލާ އަރާމުގައި ދެމަފިރިއަކުއުޅުނެވެ. މި ދެމީހުންވެސް އެންމެ ކަންބޮޑުވަނީ އެމީހުންގެ އެ އުފާވެރިކަން ނިމުމަކަށް އައިސް އެ ދެމީހުންގެ ދެމެދުގައި މައްސަލަތަކެއް ޖެހިދާނެތީއެވެ.\nއެއްދުވަހަކު އެމީހުންގެ ސަހަރަށް އުމުރުން ދުވަސްވީ މުސްކުޅި މީހަކު ޒިޔާރަތް ކުރިއެވެ. މީނާއަކީ ދީންވެރި މީހެކެވެ. މީނާ ކަންކަމަށް ހައްލު ހޯދައިދީ، އުޅެންވީ ރަނގަޅު ގޮތާއި އުޅެގެން ނުވާނެގޮތް މީސްތަކުންނަށް ކިޔައި ދެއްވައެވެ. މި ހަބަރު އެއްކަލަ ދެމަފިރިންނަށް ލިބިގެން މި މީހާގެ ގާތަށް ދިޔައެވެ. އަދި އެމީހުންގެ ވާހަކަތައް މި މުސްކުޅިމީހާއަށް ކިޔާދިނެވެ.\nމި ދެމަފިރިންގެ ވާހަކަތައް އަހާފައި މުސްކުޅިމީހާ ބުންޏެވެ. " ކަލޭމެން ދުނިޔޭގެ ކަންކޮޅުތަކަށް ދަތުރުކޮށް އެންމެ އުފަލުގައި އުޅޭ ދެމަފިރިއަކު ހޯދާށެވެ. އަދި އެފަދަ މީހަކު ފެނިއްޖެ ނަމަ އެތަނުން ފިރެހެން މީހާގެ ގަމީހުން އެތިކޮޅެއް ދިނުމަށް އެދޭށެވެ. އެއީ ކަލޭމެން އެ އުފާވެރިކަމުގެ މަތިން ހަނދާން ކުރުމަށެވެ."\nމި މުސްކުޅި މީހާގެ ވާހަކަ ތަކަށްފަހު އެ ދެމަފިރިން އެމީހުންގެ ދަތުރު ފެށިއެވެ. މިހެން ދަތުރު ކުރަނިކޮށް އެމީހުންނަށް ހަބަރު ލިބުނީ އެތާކައިރީ ސަހަރުގެ ވެރިޔާ އާއި އޭނާގެ އަންހެނުންނަކީ އެންމެ އުފަލުގައި އުޅޭމީހުން ކަމުގައެވެ. އެހެންވެ އެމީހުން އެ ސަހަރުގެ ވެރިޔާ އާއި ބައްދަލުކޮށް އެމީހުންނަކީ ދުނިޔޭގައި އެންމެ އުފަލުގައި އުޅޭ މީހުންތޯ ސުވާލު ކުރިއެވެ. ޖަވާބުގައި އެމީހުން ބުންޏެވެ. " އާއެކެވެ! ތިމަންނަމެންނަކީ ހުރިހާ ގޮތަކުންވެސް އެންމެ އުފަލުގައި އުޅޭ މީހުންނެވެ. އެކަމަކު އެންމެ ކަމެއް ފިޔަވައެވެ. އަހަރެމެންގެ ދަރިއަކު ނުހުރެއެވެ."\nމި ޖަވާބުން އެމީހުންނަށް އެނގުނީ އެ ސަހަރުގެ ވެރިޔާއާއި އޭނާގެ އަންހެނުންނަކީ ދުނިޔޭގައި އެންމެ އުފަލުގައި އުޅޭ ދެމަފިރިން ނޫންކަމެވެ. އެހެންވެ އަނެއްކާވެސް އެމީހުން ދަތުރު ކުރިއަށް ގެންދިޔައެވެ.\nމިހެން ދަތުރު ކުރަނިކޮށް، މާ ދުރު ހިސާބެއްގައި، އުފަލުގައި ދެމަފިރިއަކު އުޅޭކަމުގެ ހަބަރުލިބިއްޖެއެވެ. އެހެންވެ އެ ދެމަފިރިން ކައިރިއަށްގޮސް ހަމަ އެސުވާލު ކުރިއެވެ. ޖަވާބުގައި އެމީހުން ބުންޏެވެ. " އާއެކެވެ! އަހަރެމެންނަކީ ދުނިޔޭގައި އެންމެ އުފަލުގައި އުޅޭ ދެމަފިރިންނެވެ. އެކަމަކު އެންމެ ކަމެއް ފިޔަވައެވެ. އެއީ އަހަރެމެންގެ ދަރިން މާގިނަ އީއެވެ. އެކަމުގެ ސަބަބުން ބައެއް އުނދަގޫތައް ކުރިމަތިވެއެވެ."\nދަތުރު ކުރަމުން ދިޔަ ދެމަފިރިން ހިތައްއެރިއެވެ. " ނޫނެކެވެ! މިއީ އަދި އެންމެ އުފަލުގައި އުޅޭ ބަޔަކަށް ނުވާނެއެވެ." އެހެންވެ އެމީހުން އެމީހުންގެ ދަތުރައިގެން ކުރިއަށްދިޔައެވެ. މިގޮތުން ވަރަށްގިނަ ގައުމު ތަކަށް މި މީހުން ދަތުރު ކުރިއެވެ. ނަމަވެސް އެންމެ އުފަލުގައި އުޅޭ ދެމަފިރިއަކު ދިމައެއް ނުވިއެވެ.\nއެއްދުވަހަކު އެ ދެމަފިރިން ސަހަރާއެއްގެ ތެރެއިން ދަތުރުކުރިއެވެ. މި ދަތުރުގައި ބަކަރި ހުއިހައްޕާ މީހަކާ ދިމާވިއެވެ. އެމީހާ އާއި އެކީ އޭނާގެ އަންހެނުންނާއި ދަރިން މަސައްކަތުގައި އުޅޭތަން ދަތުރު ކުރަމުން ދިޔަ ދެމަފިރިންނަށް ފެނުނެވެ. އަދި އެމީހުން ގާތަށްގޮސް ސުވާލު ކުރިއެވެ. ބަކަރި ހުއިހައްޕާމީހާއާއި އޭނާގެ އަންހެނުން ޖަވާބުގައި ބުންޏެވެ. " ކޮންމެ މީހަކީވެސް އުފަލުގައި އުޅޭ މީހެކެވެ. ރަސްގެފާނު ފިޔަވައެވެ." މި ޖަވާބު އިވުމުން އެއްކަލަ ދެމަފިރިންނަށް މިއީ ދުނިޔޭގައި އެންމެ އުފަލުގައި އުޅޭ މީހުންކަން އެނގުނެވެ. އަދި އެ ފިރެހެންމީހާގެ ގަމީހުން އެތިކޮޅެއް ދިނުމަށް އެދުނެވެ. ބަކަރި ހުއިހައްޕާ މީހާ ބުންޏެވެ. " އަހަރެންގެ މި ގަމީހުން އެތިކޮޅެއްދީފިނަމަ އަހަރެން ހުންނަންޖެހޭނީ، އެހެން ގަމީހެއް ލިބެންދެން އެއްޗެއް ނުލައެވެ." މި ޖަވާބު އަޑުއިވިފައި އެއްކަލަ ދެމަފިރިން ހިތައް އެރިއެވެ. މި ދުނިޔޭގައި އެންމެ އުފަލުގައި އުޅޭ މީހަކު ހޯދުމަކީ ވަރަށް އުނދަގޫ ކަމެކެވެ. އެހެންވެ އެމީހުން އެމީހުންގެ ރަށަށް އެނބުރި ދިޔައެވެ. އަދި އެއްކަލަ މުސްކުޅި މީހާއާއި ބައްދަލުކޮށް އެމީހުންގެ ވާހަކަތައް ކިޔާދިނެވެ. އެމީހުންގެ ވާހަކަތައް އަޑުއިވިފައި މުސްކުޅި މީހާގެ ގާތަށް ވަރަށް ހިނިއައެވެ. އަދި ބުންޏެވެ. " ތިޔަ ދަތުރަކީ ބޭކާރު ދަތުރެއް ހެއްޔެވެ؟ ނޫނީ ތިޔަ ދަތުރުން އެއްވެސް އިބުރަތެއް ލިބުނު ހެއްޔެވެ؟" ޖަވާބުގައި އެތަނުން ފިރެހެންމީހާ ބުންޏެވެ. " މި ދަތުރަކީ ފައިދާ ހުރި ދަތުރެކެވެ. މި ދަތުރުން އަހަރެންނަށް އެނގުނީ ދުނިޔޭގައި އެއްވެސް މީހަކީ އެންމެ އުފަލުގައި އުޅޭ މީހެއް ނޫންކަމެވެ. އަދި އުފާވެރިކަން ލިބޭނީ ﷲ އަޅުކަން ކުރުމުގައި ވަގުތުތަށް ހޭދަކުރާމީހާއަށެވެ."\nމާތް ﷲ ވަހީ ބަސްފުޅުގެ މާނައިގައި ވަނީ މިފަދައިންނެވެ."ފަހެ ތިޔަބައިމީހުންގެ ގާތަށް ތިމަން ރަސްކަލާނގެ ހަޟުރަތުން ތެދުމަގު އަތުވެއްޖެ ހިނދަކު ތިމަން ރަސްކަލާނގެ ތެދުމަގާ ތަބާވެއްޖެ ބަޔަކަށް އެއްވެސް ބިރެއްނެތެވެ. އަދި އެއުރެންނީ ހިތާމަ ކުރާނޭ ބަޔަކު ކަމުގައިވެސް ނުމެވޭމެއެވެ."\nއަންހެންމީހާވެސް އެ ދަތުރުން އޭނާއަށް ލިބުނު އިބުރަތް ތަކުގެ ވާހަކަ ކިޔައިދިނެވެ. " އަހަރެންނަށް ދެކަމެއް ދަސްވިއެވެ. އެއީ ލިބޭ މިންވަރަށް ޝުކުރުކުރުމެވެ. އަދި އުފާވެރި ކަމާ ހިތާމަވެރި ކަމަކީ ކެތްތެރިވުމަށް ދަސްކޮށްދޭ ދެކަން ކަމެވެ."\nމާތް ﷲގެ ވަހީ ބަސްފުޅުގެ މާނައިގައި ވަނީ މިފަދައިންނެވެ." އަދި ތިޔަބައިމީހުންގެ ވެރި ރަސްކަލާނގެ އެންގެވި ހިނދު ހަނދުމަ ކުރާށެވެ. ހަމަ ކަށަވަރުން ތިޔަބައި މީހުން ޝުކުރުކޮށްފިނަމަ ހަމަ ކަށަވަރުން ތިމަންރަސްކަލާނގެ ތިޔަބައިމީހުންނަށް އިތުރު ކޮށްދެއްވާ ހުށީމެވެ." އަދި ވެސް ވަހީ ކުރައްވާނީ މިފަދައިންނެވެ. " އަދި ކެތްތެރި ކަމާއި ނަމާދުން ތިޔަބައި މީހުން ވާގި ހޯދާށެވެ."\nއެއަށްފަހު އެ ދެމަފިރިން އެ މުސްކުޅި މީހާ ދިން ނަސޭހަތަށް ވަރަށް ޝުކުރު އަދާކޮށްފައި ހިނގައްޖެއެވެ. އަދި އެ މުސްކުޅި މީހާވެސް އެދެމީހުންނަށް އުފާވެރި ހިތްހަމަޖެހޭ ދުވަސްތަކެއް ދެއްވުންއެދި ދުއާކުރިއެވެ.\nބެލެނިވެރިންނަށް ޚާއްޞަކުރެވިގެން ރައްކާތެރިކޮށް އިންޓަނެޓު ބޭނުންކުރުމާއި ބެހޭ ވެބިނާރެއް ބާއްވަނީ\nފާތިމަތު ކިފާޙު ޤުބާދު ސެޕްޓެމްބަރ 24, 2020\n25 މާރޗް, 2010 | 8:31\nމިއީ ވަރަށް ރަގަލު އިބްރައްތެރި ވާހަކައެއް..އެއްވެސް އިންސާނަކު ހީކޮށްގެން ނުވާނެ ތިމަންނާމެނަކީ އުފަލުގަ ދިރިއުޅޭ ބަޔެކޭ.މިކަހަލަ މައުލޫމާތުތަކަކީ އަލުގަޑުމެންމަށް ވަރަށް މުހިންމު މައުލޫމާތުތަކެއް.


SunOnline: ''2.0'' akee Akshey ah kurevunu enmme bura masaiykaiy!\n"2.0"އަކީ އަކްޝޭއަށް ކުރެވުނު އެންމެ ބުރަ މަސައްކަތް!\nމުޙައްމަދު މުސްޠަފާ 06 Nov 2018, 10:18\n"2.0" ގެ ޕޯސްޓަރެއްގައި އަކްޝޭ....\nމި މަހުގެ 29 ވަނަ ދުވަހު ސިނަމާތަކަށް ގެންނަން ނިންމާފައިވާ ފިލްމު "2.0"އަކީ ފިލްމީ ދާއިރާގައި މިހާތަނަށް ކުރި އެންމެ އުނދަގޫ އަދި އެންމެ ބުރަ މަސައްކަތް ކަމަށް އެ ފިލްމުގެ ލިޑު ރޯލު ކުޅުނު އަކްޝޭ ކުމާރު ބުނެފިއެވެ.\nއެ ފިލްމަކީ ކުޅަދާނަ ޑައިރެކްޓަރު ޝަންކަރް 2010 ވަނަ އަހަރު ގެނެސްދިން "ރޮބޮޓް"ގެ ދެވަނަ ބައެވެ.\n"2.0" އިން އަކްޝޭ ނުބައި ރޯލަކުން ފެނިގެންދާނެ އިރު އެ ފިލްމު ވާނީ އަކްޝޭ މިހާތަނަށް ކުޅުނު އެންމެ ޗެލެންޖިން ރޯލު ކުޅުނު ފިލްމަށެވެ. އެ ފިލްމުގައި އަކްޝޭ ފެނިގެންދާނީ އޭނާ ކަން ވެސް ނޭންގާ ގޮތަށް އެހެން ސިފައެއްގައެވެ.\nބައެއް މީޑިއާ ތަކަށް އަކްޝޭ ކުރިން ދީފައިވާ އިންޓަވިއުއެއްގައި އޭނަ ބުނެފައިވަނީ އެ ފިލްމު ކުޅެން ހަށިގަނޑަށް ވެސް ބޮޑެތި ބަދަލުތަކެއް ގެންނަން ޖެހުނުު ކަމަށާއި އެ ފިލްމު ޝޫޓް ކުރި އިރު އެހެން ފިލްމު ތަކުގައި ނުކުރާ ވަރުގެ ވަރުގަދަ މޭކަޕެއް ކުރަން ޖެހުނު ކަމަށެވެ.\nއަކްޝޭ ބުނަނީ އޭނާގެ ސްޕޯޓަރުންނަށް އެ ފިލްމު ކަމުދާނެ ކަމުގެ ޔަގީންކަން އެބަ އޮތް ކަމަށާއި އެ ފިލްމު ރިލީޒްކުރާނެ ދުވަހަށް ކެތް ތެރިކަން ކޮޅުންލާފައިވާ ކަމަށެވެ. އަދި އެ ފިލްމުން ފުރުސަތު ލިބުނީތީ އަކްޝޭ ވަނީ ޑައިރެކްޓަރަށް ޝުކުރު އަދާކޮށްފައެވެ.\nބޮޑު ބަޖެޓަކާއެކު ހަދާފައިވާ އެ ފިލްމަކީ މިހާތަނަށް އިންޑިއާގައި އެންމެ އަގުބޮޑު ކޮށް ހަދާފައިވާ ފިލްމެވެ. އެ ފިލްމުގެ ޓްރެއިލާ މި މަހުގެ ތިން ވަނަ ދުވަހު އާންމުކޮށްފައިވާއިރު އެ ޓްރެއިލާއަށް ވެސް އަންނަނީ ބޮޑު ތަރުހީބެއް ލިބެމުންނެވެ.


Thelu ge duty5percent ah kuda kuraa islaahu balaigenfi\nތެލުގެ ޑިއުޓީ ފަސް ޕަސެންޓަށް ކުޑަ ކުރާ އިސްލާހު ބަލައިގެންފި\nވިލިމާލޭ ދާއިރާގެ މެންބަރު އަހުމަދު ނިހާން ހުސެން މަނިކު:\nޕެޓްރޯލާއި ޑީސެލް ތެލުން ނަގާ ޑިއުޓީން ފަސް ޕަސަންޓު ކުޑަ ކުރަން ސަރުކާރުން ފަރާތުން ހުށަހަޅާފައިވާ އިސްލާހު ރައްޔިތުން މަޖިލީހަށް ބަލައިގަތުމަށް މިއަދު ފާސްވެއްޖެ އެވެ.\nއެކްސްޕޯޓް އިމްޕޯޓް ގާނޫނަށް ސަރުކާރު ފަރާތުން ވިލިމާލޭ ދާއިރާގެ މެންބަރު އަހުމަދު ނިހާން ހުސެން މަނިކު ހުށަހެޅި މި އިސްލާހު ފާސްވީ ވޯޓުގައި ބައިވެރިވެވަޑައިގެންނެވި 34 މެންބަރުންގެ އިއްތިފާގުންނެވެ. ބިލު ބަލައިގަތުުމުން ރިޔާސަތުން ނިންމެވީ އެ ބިލު މުޅި މަޖިލީހުގެ ކޮމިޓީއަށް ފޮނުވުމަށެވެ.\nބިލަށް އިސްލާހު ހުށަހެޅި ސަބަބު ބަޔާނުގައި ނިހާން ވިދާޅުވެފައިވަނީ އާންމު ބޭނުންތަކާއި އަސާސީ ހިދުމަތްތަކަށް ހިނގާ ހަރަދު ކުޑަ ކުރުމަށާއި ރައްޔިތުންނަށް ފަސޭހަގޮތް ހަމަޖައްސާދިނުމަށް ކަމަށެވެ. އެގޮތުން ރާއްޖެ އެތެރެކުރާ ތެލުގެ ބާވަތް ތަކުން ފަސް ޕަސެންޓް ކުޑަ ކުރުމަށް ހުށަހަޅާ ކަމަށެވެ.\nމި އިސްލާހަށް މަޖިލީހުގެ އިދިކޮޅު މެންބަރުންވެސް ތާއީދު ކޮށްފައި ވެއެވެ. ނަމަވެސް އިދިކޮޅު ފަރާތްތަކުން އެދުނީ ކޮމިޓީ މަރުހަލާގައި އިސްލާހު އިތުރަށް ދިރާސާ ކުރާ އިރު އެ ޑިއުޓީގެ ގޮތުގައި ނަގާ މިންވަރު ސުން ޕަސަންޓަށް ކުޑަ ކުރުމަށެވެ. މި އިސްލާހަށް ޕީޕީއެމްގެ މެންބަރުން ވިދާޅުވީ މި ބަދަލާއެކު ކަރަންޓުގެ އަގަށާއި ދަތުރުފަތުރުގެ ނިޒާމަށް ހެޔޮ ބަދަލުތަކެއް އައިސް ރައްޔިތުންނަށް ލުއި ފަސޭހަތަކެއް ކުރާނެ ކަމަށެވެ. އަދި މި ބިލް ހުށަހަޅާފައިވަނީ ސިޔާސީ މަންފާއެއް ނުވަތަ ފައިދާއެއް ހޯދަން ނޫން ކަމަށް ޕީޕީއެމް މެންބަރުން ވިދާޅުވި އެވެ.


Harukashi fikuruge meehunnah jaagaeh nudheyne: Imran\nހަރުކަށި ފިކުރުގެ މީހުންނަށް އިދާރާތަކުގައި ޖާގައެއް ނެތް: މިނިސްޓަރު\nހޯމް މިނިސްޓަރު އިމްރާން އަބްދުﷲ އާއި ކޮމިޝަނާ އޮފް ޕޮލިސް މުހައްމަދު ހަމީދު ރަސްމިއްޔާތަކަށް ވަޑައިގަންނަވަނީ -- ފޮޓޯ: އަވަސް\nހޯމް މިނިސްޓްރީ އާއި އެ މިނިސްޓްރީގެ ދަށުގައިވާ އިދާރާތަކުގައި ހަރުކަށި ފިކުރުގެ މީހުނަށް ޖާގައެއް ނޯންނާނެ ކަމުގައި ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nމިނިސްޓަރު މިހެން ވިދާޅުވެފައި މިވަނީ ކުރީގެ ރައީސް މުހައްމަދު ނަޝީދަށް އަމާޒުކޮށް ދިން ހަމަލާއާ ގުޅިގެން ބ. ދަރަވަންދޫން ހައްޔަރު ކޮށްފައިވާ ލ. ގަން / ދުންފިނިއުފާ، އަހްމަދު ފާތިހު މީގެ ކުރިން ފުލުހުންގެ އިދާރާގައި މަސައްކަތް ކޮށްފައިވާތީ މަޖިލީހުގެ މިއަދުގެ ޖަލްސާގައި މެންބަރަކު ސުވާލެއް ކުރެއްވުމުންނެވެ.\nއިމްރާން ވިދާޅުވީ ފާތިހު މަސައްކަތް ކޮށްފައި ވަނީ ފުލުހުންގެ ޑްރަގް އެންފޯސްމަންޓް ޑިޕާޓްމަންޓުން ކުރިއަށް ގެންދިޔަ މަސްތުވާތަކެތީގެ މައްސަލަތަކުގައި އެކަމާ ގުޅޭ އިންޓެލިޖެންސް މައުލޫމާތު ހިއްސާ ކުރުމުގައި ކަމަށެވެ.\n"އޭނާ [ފާތިހު] ވަކިވުމާ ހަމައަށް އޭނާ ކިބައިން އެފަދަ [ހަރުކަށި ފިކުރުގެ] އެއްވެސް ކަމެއް ފާހަގަ ކުރެވިފައިވާ ކަމަކަށް އަޅުގަނޑަށް އެނގިފައެއް ނުވޭ،" ފާތިހުއަށް ކުރާ ތުހުމަތުތަކާ ގުޅިގެން މިނިސްޓަރު ވިދާޅުވި އެވެ.\nއިމްރާން ވިދާޅުވީ ފާތިހުގެ މައްސަލަ ފެންމަތިވުމާ ގުޅިގެން ފުލުހުންގެ އިދާރާއިން ވެސް ކަންތައްތަކެއް ބަލަމުންދާ ކަމަށެވެ. އަދި ޓެރަރިޒަމަށް ވާގިވެރިވާ މީހުނަށް ޖާގަ ލިބެން ހުޅުވިފައި ހުރި ދޮރުތައް ބަންދުކޮށް ކަމާ ގުޅޭ ރިވިއުއެއް ހަދާ ކަމަށެވެ.\nހޯމް މިިނިސްޓްރީގައި އިސް ބޭފުޅުންގެ ގޮތުގައި ހަރުކަށި ފިކުރަށް ތާއީދުކުރާ ބަޔަކު އުޅޭ ކަމަށް ވިދާޅުވެ ބިލަތްދޫ ދާއިރާގެ މެންބަރު އަހްމަދު ހަލީމް ކުރެއްވި ތުހުމަތަށް ވެސް މިނިސްޓަރު ވަނީ ޖަވާބު ދެއްވާފަ އެވެ. ވިދާޅުވީ ހަރުކަށި ފިކުރުގެ އެއްވެސް މީހަކަށް ހޯމް މިނިސްޓްރީގައި މަސައްކަތް ކުރަން ފުރުސަތެއް ނެތް ކަމަށާއި އެ ޖާގަ ނުދެއްވާނެ ކަމަށެވެ.\n"އެކަމަށްޓަކައި [ހަރުކަށި ފިކުރާ ދެކޮޅަށް] މިނިސްޓްރީން ވަރަށް ގިނަ މަސައްކަތްތަކެއް ރާވާ އަޅުގަނޑުމެން ދައުލަތުގެ އެހެން މުއައްސަސާތަކާ އެކުގައި ގުޅިގެން އަދި އިންޓަނޭޝަނަލް އޮގަނައިޒޭޝަންތަކާ ވެސް ގުޅިގެން ހަރުކަށި ފިކުރުގެ ނުރައްކާތަކުން ރާއްޖެ ސަލާމަތް ކުރެވޭތޯ މިނިސްޓްރީން ވަރަށް ބުރަ މަސައްކަތްތަކެއް ގިނަ މަސައްކަތްތަކެއް ކުރަމުންދާ ކަމަށް އަޅުގަނޑު ދަންނަވަން،" ތުހުމަތުތަކުގެ ހަގީގަތް ހާމަކޮށްދެއްވަމުން ވިދާޅުވި އެވެ.\nޖަލުގައި ތިބޭ ގައިދީންގެ ތެރެއިން ހަރުކަށި ފިކުރުގެ މީހަކު ޖަލުގެ ވެރިޔަކަށް ވުރެ ވެސް ބާރުގަދަކޮށް އުޅޭ ކަމަށް ހުޅުދޫ ދާއިރާގެ މެންބަރު އިލްޔާސް ލަބީބް ވިދާޅުވުމާ ގުޅިގެން މިނިސްޓަރު އިމްރާން ވިދާޅުވީ އިލްޔާސް ވިދާޅުވި މައުލޫމާތު ރަނގަޅު ނޫން ކަމަށެވެ. ނަމަވެސް ޖަލުގައި ބާރުގަދަކޮށްގެން ނުފޫޒު ހިންގަން އުޅޭ ގައިދީން އުޅޭ ކަމަށް އެއްބަސްވެވަވަޑައިގެންނެވި އެވެ. އަދި ރައީސް ނަޝީދުގެ މައްސަލައިގައި ހައްޔަރުކުރި އެއްވެސް މީހަކަށް ޖަލުގައި ބާރުދައްކައިގެން ނޫޅެވޭނެ ކަމުގެ ޔަގީންކަން ވެސް ދެއްވި އެވެ.\n"ޖަލުގެ ތެރޭގައި ނުފޫޒު ހިންގާ އެގޮތަށް ކަންކަން ކުރާ މީހުން އެބައުޅޭ. އެކަންކަން ހައްލުކުރުމަށްޓަކައި އަޅުގަނޑުމެން މަސައްކަތްތަކެއް ކުރަން. އެހެންނަމަވެސް ސީދާ މިމައްސަލައާއި ގުޅިގެން ބަންދުކުރި އެއްވެސް ފަރާތަކަށް ޖަލުގެ ތެރޭގައި އެގޮތަކަށް ބާރުގަދަކޮށް އުޅޭކަށް ފުރުސަތެއް ނޯންނާނެ. އަދު ނުވެސް ނެތް" އިމްރާން ވިދާޅުވި އެވެ.\nމޯލްޑިވްސް ޕޮލިސް ސާވިސް އިމްރާން އަބްދުﷲ މިނިސްޓްރީ އޮފް ހޯމް އެފެއާޒް + ޕޮލިޓިކްސް މުހައްމަދު ހަމީދު\nއިމްރާން މަގާމުން އެކަހެރި ކުރަން ގޮވާލައިފި\nފުލުސް އިސްތިއުނާފް ކޮމިޓީ އެކުލަވާލައިފި\nއާ ގާނޫނުގައި ބުނާ ރޭންކުތަކަށް މުވައްޒަފުން ކަނޑައަޅަނީ


Enme hinguntheri eh vazeerakee Aisha: Gasim | Mihaaru\n12 ސެޕްޓެމްބަރ 2019 - 10:49 21 comments\nޖޭޕީއަށް އަލަށް ބަޔަކު ގުޅެން ބޭއްވި ހަފްލާގައި ވާހަކަ ދައްކަވަމުން ގާސިމް ވިދާޅުވީ އައިޝާ މިނިސްޓަރަކަށް ވެވަޑައިގަތުމަށް އެއްބާރުލުން ދެއްވީ އޭނާގެ ވިސްނުން ރަނގަޅުވުމާއި އިހުލާސްތެރިވާނެކަމުގެ ޔަގީންކަން އޮތުމުން ކަމަށެވެ.\n"މީހަކަށް ލަނޑެއް ނުދޭނެ. އަނިޔާވެރިއެއް ނުވާނެ. އެއީ އަޅުގަނޑަށް އެނގޭ އެއްޗެއް،" އައިޝާއަށް ތައުރީފް ކުރައްވައި ގާސިމް ވިދާޅުވި އެވެ.\n"ވޭތުވެދިޔަ 13، 14 ވަރަކަށް އަހަރުގެ ތެރޭގައި އަޅުގަނޑަށް އެނގޭނެތާ. އެތައް ދަރިއެއް ލިބި މި ހިސާބަށް އާދެވުނީމަ ދެއްތޯ."\nޖޭޕީއަކީ ގާސިމްގެ ތަރިކަ މުދަލެއް ކަމަށް ބައެއް މީހުން ބުނި ނަމަވެސް އެއީ ހަގީގަތެއް ނޫން ކަމަށް އޭނާ ވިދާޅުވި އެވެ. އެގޮތުން ސިޔާސީ މައިދާނުން އައިޝާ ބަލައިގަތީ ޖޭޕީގެ ކައުންސިލް މެމްބަރަކަށް ވެވަޑައިގެން ކުރެއްވި މަސައްކަތުން ކަމަށް ވިދާޅުވި އެވެ.\nމިދިޔަ އަހަރު ބޭއްވި ޖޭޕީގެ ކައުންސިލް މެމްބަރުންގެ އިންތިޚާބު ކާމިޔާބު ކުރައްވައި ސިޔާސީ މައިދާނަށް ފުރަތަމަ ފަހަރަށް ނުކުންނެވި އައިޝާ އޭރު ވިދާޅުވީ ސިޔާސީ މީހަކަށް ވާން ޖެހުނީ ގާސިމް ދަރިކަލުން އިބްރާހިމް ސިޔާދު، ޖަލަށް ލުމުން ކަމަށެވެ. އައިޝާ ވަނީ ފަހުން އިދިކޮޅު ހަރަކާތްތަކުގައި އިސްކޮށް އުޅުއްވައި ރިޔާސީ އިންތިޚާބުގެ ކެމްޕެއިންގެ ތެރޭގައި ގިނަ ދަތުރުތަކެއް ވެސް ކުރައްވައިފަ އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި އޭރުގެ އިދިކޮޅު ލީޑަރުން ހައްޔަރުކުރި އިރު ގާސިމް ހުންނެވީ ޖަރުމަނުގައި އަމިއްލައަށް އަރުވާލެއްވިގެންނެވެ. އެހެންކަމުން އޭނާގެ ކަންކަން ރާއްޖޭގައި ބަލަހައްޓަވަމުން ގެންދެވި ސިޔާދު ހައްޔަރުކުރީ، އޭރުގެ އުއްތަމަފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދަށް 2.4 މިލިއަން ޑޮލަރު ދެއްވިކަމުގެ ތުހުމަތުގަ އެވެ.\nއޭނާ ފަސް މަސް ވަންދެން ޖަލުގައި ބެހެއްޓި އެވެ.\nގާސިމް ވަނީ ޓްރާންސްޕޯޓް މިނިސްޓްރީއަށް ކުރިމަތިވެފައިވާ ބައެއް ފާޑު ކިޔުންތަކަށް ރައްދު ދެއްވައިފަ އެވެ.\nއެގޮތުން މާލޭގެ ޕާކިން މައްސަލައަށް އިޝާރާތް ކުރައްވައި ވިދާޅުވީ އެއްވެސް ގައުމެއްގައި ބޭނުންހާ ތާކު ޕާކް ނުކުރެވޭނެ ކަމަށެވެ. ބްރިޖު ބޭނުން ކުރާއިރު ހެލްމެޓް އަޅަން މަޖުބޫރު ކޮށްފައިވަނީ ވެސް އާންމުންގެ ރައްކާތެރިކަމަށް ކަމަށް ވިދާޅުވި އެވެ. ލައިފް ޖެކެޓް އަޅަން މަޖުބޫރު ކުރުމުގެ ވާހަކަ މި ދުވަސްވަރު ދެކެވޭއިރު ގާސިމް ވިދާޅުވީ އަމިއްލަ ޒިންމާ ފަރުދުން ވެސް ނަގަން ޖެހޭ ކަމަށެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ޓްރާންސްޕޯޓް މިނިސްޓްރީ އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


17 އޮކްޓޫބަރު 2021\nގަދަ ކަނޑުގައި ޗުއްޓީ އަށް ފެށި ދަތުރު، އަންހެނުންނާއި ހަގު ދަރިފުޅުގެ ވަކިވުން!\nރީތިރަށު ލޯންޗު އެކްސިޑެންޓް: މަރުވި މީހާގެ އާއިލާ އިން ކެޕްޓަނަށް މައާފުދީފި\nފަތުރުވެރިން: މިއަހަރަށް ކަނޑައެޅި ޓާގެޓްގެ 90 ޕަސަންޓް އައިސްފި\nނާހިދާގެ ޖަނާޒާ ބާއްވައިފި\nމަސްދަރު ހާމަކުރަން ޖެހޭ ބިލަށް އާންމުންގެ ހިޔާލު ހޯދަނީ\nއަދުހަމްގެ ޝަރީއަތުގެ އަޑުއެހުންތައް ސިއްރުކުރަން ނިންމައިފި\nމެއި މަހުގެ ހަވަނަ ދުވަހުގެ ރޭ ދިން ހަމަލާގައި ބޮން ގޮއްވާލި އަހުމަދު އަދުހަމް ރަޝީދު -- އަވަސް ފޮޓޯ\nހާއިޒް ޒަމީން· 25 ސެޕްޓެމްބަރު 2021\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިދިޔަ މެއި މަހުގެ ހަވަނަ ދުވަހުގެ ރޭ ދިން ޓެރަރިސްޓް ހަމަލާގައި ބޮން ގޮއްވާލި އަހްމަދު އަދުހަމް ރަޝީދުގެ ޝަރީއަތުގެ ބާކީ ހުރި އަޑުއެހުންތައް ވެސް ސިއްރުކޮށްގެން ކުރިއަށް ގެންދަން ނިންމައިފި އެވެ.\nޕްރޮސެކިއުޓާ ޖެނެރަލް އޮފީހުގެ މީޑިއާ އޮފިޝަލް އަހްމަދު ޝަފީއު އަވަސްއަށް މިއަދު ވިދާޅުވީ ހަމަލާ ދިން ކަމަށް އަދުހަމް އިއުތިރާފްވެފައިވާތީ އޭނާގެ ޝަރީއަތުގެ ކުރިއަށް ހުރި އަޑުއެހުންތައް ސިއްރުކުރަން މިހާރު ނިންމާފައިވާ ކަމަށެވެ.\nޝަފީއު ވިދާޅުވީ އަދުހަމް ކުށަށް އިއުތިރާފްވެފައި އޮތުމާއެކު ދެން އޮންނާނީ އަޑުއެހުންތަކުގައި ކޯޓުގައި އަލުން އިއުތިރާފްވުން ކަމަށެވެ. އަދި އެއަށްފަހު ހުކުމް އިއްވާނެ އެވެ. ނަމަވެސް ހުކުމް ކުރާ މަޖިލިސް ސިއްރުކުރުމާ ގުޅޭ ގޮތުން އަދި ގޮތެއް ނުނިންމާ ކަމަށް އޭނާ ވިދާޅުވި އެވެ.\nއަދުހަމަކީ ހަމަލާ ދިނުމަށްޓަކައި އަތަމާ ޕެލަސްގެ ގޯޅިތެރޭ ހުރެގެން ބޮން ގޮއްވާލި މީހާ އެވެ. އަދުހަމް ހުރީ ހަށިގަނޑު ގޮއްވާލައިގެންވެސް އެ ހަމަލާ ދިނުމަށް ތައްޔާރަށް ކަމަށް އޭނާ ތަހުގީގަށް ދިން ބަޔާނުގައި ބުނެފައިވެ އެވެ.\nއަދުހަމްގެ މައްޗަށް ދައުލަތުން އުފުލާފައިވަނީ ހަތަރު ދައުވާ އެކެވެ. އެއީ ޓެރަރިޒަމްގެ އަމަލެއް ކުރުމުގެ ކުށުގެ ދައުވާ އާއި، ޓެރަރިޒަމްގެ އަމަލެއް ކުރަން ރޭވުމުގެ ކުށުގެެ ދައުވާ އާއި، ޓެރަރިސްޓް ޖަމާއަތަކަށް ތާއީދުކުރުމުގެ ކުށުގެ ދައުވާ އާއި، ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މަރާލަން އުޅުމުގެ ކުށުގެ ދައުވާ އެވެ.\nމި ދައުވާތައް ދައުލަތުން މިދިޔަ އަންގާރަ ދުވަހު ބޭއްވި ޝަރީއަތުގެ މަޖިލީހުގައި ކްރިމިނަލް ކޯޓުގައި އިއްވުމުން އޭނާ ވަނީ ދައުވާތަކަށް އިއުތިރާފްވެފަ އެވެ. އޭގެ ފަހުން ޝަރީއަތުގެ އަޑުއެހުން ވަނީ ސިއްރުކޮށްފަ އެވެ. އެއީ ގައުމުގެ ސަލާމަތަށް ނުރައްކާވާ ފަދަ މައުލޫމާތުތައް ޝަރީއަތުގައި ހިއްސާކުރަން ހުރުމުންނެވެ.\nމި ދައުވާތައް ސާބިތުވެއްޖެނަމަ އޭނާގެ މައްޗަށް 40 އަހަރަށް ވުރެ ދިގު މުއްދަތުގެ ޖަލު ހުކުމެއް އަންނާނެ އެވެ. ނަމަވެސް ދައުލަތާ އެކު އިއުތިރާފުގެ އެއްބަސްވުމެއް ހެދުމުން އެ ހުކުމަށް ލުއި ލިބޭނެ އެވެ. އަދުހަމް ވަނީ 23 އަހަރުގެ ޖަލު ހުކުމަކަށް ދައުލަތާ އެކީ އެއްބަސްވެފަ އެވެ.\n16 އޮކްޓޫބަރު 2021\nޖިންސީ ގޯނާގެ ތުހުމަތު އޮތް ބޮޑުބޭބެ ހައްޔަރުކޮށްފި\nރައީސް ނަޝީދަށް ދިން ހަމަލާއާ ގުޅިގެން އިތުރު ހަ މީހެއްގެ މައްޗަށް ވެސް ދައުވާ އުފުލާފައިވެ އެވެ. އެއީ މއ. ފޭރުގެ މުޖާޒް އަހްމަދާއި، ގއ. ކޮނޑޭ ފޮޅޭމާ ތަހުމީން އަހްމަދާއި، ނ. މަނަދޫ ނޫރީގެ އަލީ ހައިޝަމްގެ އިތުރުން ގއ. ވިލިނގިލި ހުދުރުވާގެ، ފަހުމީ އަލީ އާއި، އއ. މާޅޮސް އަސަރީގެ، މުހައްމަދު ނާޒިމް އަދި މ. ކުދެހިގެ އިސްހާގެވެ.\nނަމަވެސް އެ މީހުންގެ ޝަރީއަތް ގެންދަން އަދި ނިންމާފައި އޮތީ ހުޅުވާލައިގެން ކަމަށް ޕީޖީން ބުނެ އެވެ. އެކަމަކު ގައުމީ ސަލާމަތަށް ނުރައްކާވާ ފަދަ މައުލޫމާތުތަކެއް ލީކުވުމުގެ ފުރުސަތަު އޮތްނަމަ ޝަރީއަތް ސިއްރުކުރާނެ ކަަމަށް ޕީޖީން ބުނެ އެވެ.\nހިޔާ ފްލެޓްތަކުގައި ދިރިއުޅުން ބުއްދިވެރިއެއް ނޫން: ނަޝީދު


SunOnline: Gavaaidhaa behey gothun Supreme court in dhekey goi balan liyumun edhefi\nނަޖާހު މަސްއޫދު 19 Mar 2019, 20:37\nމަޖިލީހުގެ ރައީސް ގާސިމް އިބްރާހިމް މަޖިލީހުގެ ޖަލްސާއެއްގައި --- ފޮޓޯ/ މަޖިލިސް\nސަރުކާރުގެ ވަޒީރުންނާއި، ފަނޑިޔާރުންނާއި، މިނިވަން މުއައްސަސާތަކުގެ މެމްބަރުންގެ އިތުބާރު ނެތްކަމަށް ރައްޔިތުންގެ މަޖިލީހުގައި ނަގާ ވޯޓަކުން ފާސްވެއްޖެނަމަ އެ ބޭފުޅަކު މަގާމުން ވަކިވާ ގޮތަށް މަޖިލީހުގެ ގަވާއިދަށް ގެންނަން ހުށަހެޅި އިސްލާހާ ގުޅޭ ގޮތުން ސުޕްރީމް ކޯޓުން ދެކޭ ގޮތް ބަލަން އެ ކޯޓުގައި ލިޔުމުން އެދެފިއެވެ.\nއިއްޔެ ބޭއްވި މަޖިލީހުގެ ޖަލްސާގައި މަޖިލީހުގެ ރައީސް ގާސިމް އިބްރާހިމް ވިދާޅުވީ، އެ އިސްލާހު ވޯޓަށް ނާހައި ސުޕްރީމް ކޯޓުގެ ލަފަޔަކަށް އެދުމަށް ހުށަހަޅަން ނިންމައިފައިވާ ކަމަށެވެ. އޭނާ ވިދާޅުވީ، އެގޮތަށް ނިންމީ ޕާލިމެންޓްރީ ގްރޫޕްގެ ލީޑަރުންނާ މަޖިލީހުގެ ރައީސް ގާސިމް އިބްރާހިމް މަޝްވަރާ ކުރެއްވުމަށްފަހުގައި ކަމަށެވެ.\nމިހާރު އެ އިސްލާހާ މެދު ސުޕްރީމް ކޯޓުން ދެކޭ ގޮތް ހޯދުމަށް ސުޕްރީމް ކޯޓަށް ލިޔުން ހުށަހަޅާފައިވާ ކަމަށް މަޖިލީހުގެ މީޑިއާ ޑިރެކްޓަރު ހަސަން ޒިޔާއު ވަނީ "ސަން"އަށް ކަށަވަރުކޮށްދެއްވައިފަ އެވެ. ޒިޔާއު ވިދާޅުވީ، ސުޕްރީމް ކޯޓަށް މަޖިލީހުން ލިޔުން ފޮނުވީ އިސްތިޝާރީ ލަފަޔަކަށް އެދިއެއް ނޫން ކަމަށެެވެ. އިސްތިޝާރީ ލަފަޔަކަށް އެދި ފޮނުވާނީ މަޖިލީހުގެ ތަޅުމުގައި ނަގާ ވޯޓަކުން އެކަން ކުރުމަށް ފާސް ވުމުންނެވެ.\nއާ ގަވައިދު ކޮމެޓީއިން ފާސްކޮށްފައިވަނީ މިނިސްޓަރުންނާއި ފަނޑިޔާރުން އަދި މިނިވަން މުއައްސަސާތަކުގެ މެންބަރެއްގެ އިތުބާރު ނެތް ކަމަށް ފާސް ކޮށްފިނަމަ، ގާނޫނު އަސާސީގެ 101 ވަނަ މާއްދާގެ (ރ) ގައިވާ ގޮތުގެ މަތިން އެމީހެއްގެ މަގާމު ވަގުތުން ގެއްލޭ ގޮތަށެވެ.\nމިއީ ސުޕްރީމް ކޯޓުން މީގެ ކުރިން އިމްޕީޗްމެންޓާ ބެހޭގޮތުން ކުރި ހުކުމާ ތައާރަޒްވާ ކަމެއް ކަމަށް ސަރުކާރު ކޯލިޝަންގެ އެންމެ މައި ޕާޓީ، އެމްޑީޕީން ވަނީ ބުނެފަ އެވެ.\nސުޕްރީމް ކޯޓުން މީގެ ކުރިން ކުރި ހުކުމުގައި ބުނެފައިވަނީ އެކަށީގެންވާ ސަބަބެއް ނެތި، ސިޔާސީ ގޮތުން އިތުބާރު ނެތްކަމުގެ ވޯޓެއް ނުނެގޭނެ ކަމަށާއި އިތުބާރު ނެތްކަމުގެ ވޯޓުތަކަކީ އެކަށީގެންވާ ސަބަބުތަކަކަށް ބިނާވެފައިވާ އިމްޕީޗްމެންޓަކަށް ވާންޖެހޭނެ ކަމަށެވެ. އަދި އެގޮތަށް މަޖިލީހުން ފާސް ކުރިޔަސް އެކަމުގައި އެންމެ ފަހުގެ ނިންމުން ނިންމާނީ ސުޕްރީމް ކޯޓުން ކަމަށެވެ. އެ ހުކުމުގައި ކަނޑައެޅި އެ އުސޫލުތަކަށް މަޖިލީހުން ތަބާވާން ޖެހޭނެ ކަމަށް ހުކުމުގައި ވެއެވެ.\nމަޖިލިހުގެ ގަވައިދަށް ގެންނަން ހުށަހެޅީ އިދިކޮޅު ފަރާތްތަކުން ޑިފެންސް މިނިސްޓަރު މާރިޔާ އަހުމަދު ދީދީގެ އިތުބާރު ނެތް ކަމުގެ މައްސަލަ ހުށަހަޅާފައި ވަނިކޮށެވެ.


"Mission Impossible" ge ithuru2bai genes dheyne | Mihaaru\nމިދިޔަ އަހަރު ރިލީޒް ކުރި "މިޝަން އިމްބޮސިބަލް" ހައެއްގެ ޕްރޮމޯޝަނަލް އިވެންޓެއްގައި ކްރޫޒާއި ކްރިސްޓޯފާ.\n"މިޝަން އިމްޕޮސިބަލް" ގެ އިތުރު ދެ ބައި ގެނެސް ދޭނެ\n16 ޖެނުއަރީ 2019 - 06:42\n"މިޝަން އިމްޕޮސިބަލް" ގެ ހަ ވަނަ ފިލްމު "ފޯލްއައުޓް" ބެލުންތެރިންނަށް ގެނެސް ދިނީ މިދިޔަ އަހަރު އެވެ. އެ ފިލްމަކީ ބޮކްސް އޮފީހުގައި 791.1 މިލިއަން ޑޮލަރުގެ އާމްދަނީއެއް ހޯދި ފިލްމެކެވެ.\nކްރޫޒް ކޮށްފައިވާ ޓްވީޓެއްގައި ބުނި ގޮތުގައި "މިޝަން އިމްޕޮސިބަލް" ސީރީޒްގެ ހަތް ވަނަ ފިލްމު ސިނަމާތަކަށް ގެންނާނީ 2021 ގަ އެވެ. އަދި އަށް ވަނަ ފިލްމު ރިލީޒް ކުރާނީ 2022 ގަ އެވެ.\nމި އަހަރު އޭނާގެ ފިލްމެއް ސިނަމާތަކަށް އަންނަން ނެތް ނަމަވެސް އަންނަ އަހަރު "ޓޮޕް ގަން: މެވެރިކް" ބެލުންތެރިންނަށް ގެނެސް ދޭނެ އެވެ. ނަވާރަ ސަތޭކަ އަށްޑިހަ ހައެއްގައި ރިލީޒް ކުރި "ޓޮޕް ގަން" ގެ ދެވަނަ ބައިގެ ގޮތުގައި ގެނެސްދޭ "މެވެރިކް" ސިނަމާތަކަށް އަންނާނީ ޖޫން، 26، 2020 ގަ އެވެ.\nޕެރަމައުންޓް ޕިކްޗާޒްއާ ގުޅިގެން "މިޝަން އިމްޕޮސިބަލް" ސީރީޒްގެ އިތުރު ދެ ފިލްމެއް ގެނެސް ދޭނެކަން ކްރޫޒް ޓްވިޓާގައި ހިއްސާ ކުރުމުން ކްރިސްޓޯފާ ވަނީ ޓްވީޓަކުން "މިޝަންތައް ގަބޫލުކޮށްފިން" ކަމަށް ބުނެފަ އެވެ.\nއޭނާގެ ކުރިއަށް ހުރި ފިލްމުތަކުގެ ތެރޭގައި މައިކަލް ބީ ޖޯޑަން ލީޑް ރޯލަށް ލައިގެން ޕެރަމައުންޓަށް ހަދާ "ވިތައުޓް ރިމޯސް" ހިމެނެ އެވެ.\n"މިޝަން އިމްޕޮސިބަލް" އަކީ 1996 އިން ފެށިގެން ގެނެސްދޭ ފްރެންޗައިޒެކެވެ. މިހާތަނަށް ގެނެސް ދިން ހަ ފިލްމުން ޖުމްލަ 3.570 ބިލިއަން ޑޮލަރު ލިބިފައިވެ އެވެ.\nއިތުރު ލިޔުންތައް ހޮލީވުޑް ޓޮމް ކްރޫޒް


VIA ah 1 aharah insuarance ge khidhumai dheyne faraatheh hoadhan iulaan kohfi\nވީއައިއޭއަށް 1 އަހަރަށް އިންޝުއަރެންސްގެ ޚިދުމަތްދޭނެ ފަރާތެއް ހޯދަން އިއުލާންކޮަށްފި\nވެލާނާ އިންޓަނޭޝަނަލް އެއަރޕޯޓް (ވީ.އައި.އޭ.)އަށް 1 އަހަރަށް އިންޝުއަރެންސްގެ ޚިދުމަތްދޭނެ ފަރާތެއް ހޯދަން އިޢުލާންކޮށްފިއެވެ.\nމޯލްޑިވްސް އެއަރޕޯޓްސް ކޮމްޕެނީ ޕްރައިވެޓް ލިމިޓެޑް އިން ނެރެފައިވާ ޢިޢުލާނެއްގައި ބުނެފައި ވަނީ އެ ކުންފުނިން ޚިދުމަތް ދެމުން އަންނަ ވެލާނާ އިންޓަނޭޝަންލް އެއަރޕޯޓް 2021 ވަނަ އަހަރަށް ޚިދުމަތްދޭނެ ފަރާތެއް ހޯދަން ބޭނުންވާ ކަމަށެވެ.\nއެގޮތުން ފޯރުކޮށްދޭންޖެހޭ ޚިދުމަތްތަކަކީ ' އޯލްރިސްކް އެންޑް ބިޒްނަސް އިންޓްރަފްޝަން' އެއަރޕޯޓް އޭވިއޭޝަން ލަޔަބިލިޓީ، އަދި ޓެރަރިޒަމް އިންޝުއަރެންސްއެވެ.\nވީމާ މިކަމަށް ޝަޢުޤުވެރިވަ ފަރާތްތަކުން މަޢުލޫމާތު ކަރުދާސް ފުރިހަމަ ކުރެއްވުމަށްފަހު 22 އޮކްޓޯބަރު 2020 ވާ ބުރާސްފަތި ދުވަހުގެ ހެނދުނު 10:15 ގެ ކުރިން ސިޓީ ނުވަތަ މެއިލް ކުރެއްވުމަށްވެސް މި އިއުލާނުގައިވެއެވެ.\nއަދި ބީލަމުގައި ކަނޑައެޅިފައިވާ އުސޫލުތަކަ އެއްގޮތަށް ފަންނީ ނުވަތަ މާލީ ދިރާސާއެއް ހެދުމަށްފަހު ހުށަހަޅާ ފަރާތްތަކަށް ބެލުމަށްފަހު އެންމެ ރަނގަޅު ބީލަމެއް ހުށަހަޅާ ފަރާތެއް އެވޯޑްކުރެވޭނެ ކަމަށްވެސް މި އިއުލާނުގައި ބުނެފަައިވެއެވެ.\nބީއެމްއެލް އިން އުކުޅަހުގައި ސެލްފް ސަރވިސް ބޭންކިން ސެންޓަރެއް ހުޅުވައިފި01 day ago